Ku Li positif COVID-19, keadaan stabil

GUA MUSANG, 1 Jamadilakhir 1442H, Khamis – Ahli Parlimen Gua Musang, Tengku Razaleigh Hamzah disahkan positif COVID-19 dan kini menerima rawatan di Pusat Perubatan Universiti Malaya (PPUM) Kuala Lumpur.

Beliau menerima keputusan ujian saringan COVID-19 malam tadi dan terus dikejarkan ke PPUM untuk mendapatkan rawatan dan keadaannya kini dilaporkan stabil.

Ketika mengesahkan perkara itu, Ahli Dewan Undangan Negeri (ADUN) Galas, Mohd Syahbuddin Hashim berkata, Tengku Razaleigh melakukan ujian saringan pada Selasa lalu.

“Apabila keputusan positif diterimanya malam tadi, Tengku Razaleigh terus dibawa ke PPUM untuk menerima rawatan,” katanya ketika dihubungi di Hospital Sultan Ismail Petra (HSIP) Kuala Krai, petang ini.

Mohd Syahbuddin berkata, Tengku Razaleigh merupakan kontak rapat dengannya dan ADUN Nenggiri, Ab Aziz Yusoff, yang kedua-duanya disahkan positif COVID-19 sebelum ini.

Semalam, Pegawai Peribadi Tengku Razaleigh, Mohd Lokman Abdul Ghani juga disahkan positif COVID-19 dan kini menerima rawatan di Hospital Kuala Lumpur.

Pada 11 Januari lalu, Mohd Syahbuddin bersama Ab Aziz disahkan positif COVID-19 dan dikejarkan ke HSIP Kuala Krai untuk menerima rawatan.

“Alhamdulillah, kesihatan saya bersama Ab Aziz bertambah baik dan terima kasih atas doa rakyat Gua Musang mohon (kami) cepat sembuh,” kata Mohd Syahbuddin.

Selain itu, Ketua Pergerakan Pemuda UMNO Bahagian Gua Musang, Mohd Asmawi Fikri Ab Ghani dan Timbalan Ketua Wanita UMNO bahagian, Ruhaida Abdul Hamid juga turut disahkan positif COVID-19.

Mereka juga menerima rawatan di HSIP Kuala Krai dan keadaan dilaporkan stabil.

Berikutan itu, Jabatan Kesihatan Kelantan telah membuka kaunter ujian saringan di Dewan Pusat Sivik Gua Musang pada Selasa lalu bagi mereka yang mempunyai kontak rapat dengan pemimpin-pemimpin terbabit. – Bernama


Kerajaan dituntut perjelas tindakan tarik rayuan kes kalimah Allah

BANGI, 24 Syawal 1444H, Isnin – Badan Peguam Syarie Wilayah-Wilayah Persekutuan menuntut kerajaan memberikan penjelasan penuh berhubung tindakan dan arahan menarik balik rayuan terhadap keputusan mahkamah yang membenarkan seorang wanita Melanau beragama Kristian dari Sarawak, Jill Ireland Lawrence Bill menggunakan kalimah Allah.

Presidennya, Datuk Zainul Rijal Abu Bakar berkata, kerajaan perlu menjelaskan sebab perbezaan tindakan itu yang tidak dimaklumkan kepada masyarakat Islam.

Malah, beliau turut mohon kerajaan menjelaskan sama ada Majlis-Majlis Agana Islam Negeri-Negeri Selangor, Wilayah Persekutuan dan Kedan yang diberikan hak oleh mahkamah menjadi amicus curae (sahabat mahkamah) dalam kes ini, dirujuk sebelum tindakan notis pemberhentian rayuan diambil.

“Di Negeri Selangor umpamanya terdapat Undang-Undang Negeri yang menghalang penggunaan kalimah-kalimah tertentu termasuk kalimah Allah yang telah diluluskan oleh Dewan Negeri Selangor dan diperkenan oleh Sultan Selangor sebagai Ketua Agama Negeri yang termaktub di dalam Perkara 3 Perlembagaan Persekutuan.

“… dan kuasa budi bicara sebagai Ketua Agama Negeri di dalam Jadual Kelapan Perlembagaan Persekutuan penarikan balik secara unilateral ini telah menjejas kuasa Sultan Selangor khususnya,” katanya dalam kenyataan, hari ini.

Terdahulu, Kerajaan Perpaduan bertindak menarik balik rayuan terhadap keputusan mahkamah yang membenarkan seorang wanita Ireland menggunakan kalimah Allah.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Notis berkenaan, menyatakan bahawa KDN dan kerajaan Malaysia tidak berniat untuk meneruskan rayuan yang difailkan pada 12 Mac 2021 dan memberhentikan keseluruhan rayuan tanpa sebarang perintah terhadap kos.

Susulan perkembangan itu, Zainul Rijal berkata, pihaknya kesal dan terkilan dengan tindakan yang telah dilakukan itu kerana tidak selari dengan hasrat penghakiman kes kalimah Allah terdahulu iaitu dalam kes Titutar Roman Catholic Archibishop of Kuala Lumpur.

“Peguam Kanan Persekutuan dengan tegas setelah Mahkamah Tinggi Kuala Lumpur mengeluarkan keputusan pada 10 Mac 2021 menyatakan mahkamah telah terkhilaf di dalam membuat keputusan tersebut dan pihak kerajaan merayu terhadap keputusan itu.

“Terdapat juga laporan yang menyatakan beberapa pihak telah mendesak pihak kerajaan menarik balik rayuan tersebut,” katanya.

Pada 10 Mac 2021, Mahkamah Tinggi Kuala Lumpur membenarkan penganut Kristian seluruh negara menggunakan kalimah Allah dalam penerbitan pendidikan agama itu.

Selain perkataan Allah, tiga lagi perkataan lain yang dibenarkan ialah Baitullah, Kaabah dan solat.

Bagaimanapun, ia perlu disertakan dengan penafian, ‘hanya untuk orang Kristian’ dan lambang salib di hadapan kulit buku.

Mahkamah membuat keputusan itu selepas membenarkan perisytiharan yang dibuat oleh Jill bahawa hak perlembagaannya untuk mengamalkan agamanya dihalang dengan sekatan atau larangan pengimportan bahan pendidikan.

Sementara itu, peguam, Annou Xavier yang mewakili Jill berkata, keputusan yang dibuat mahkamah tinggi dengan ini adalah kekal, selepas notis pemberhentian berkenaan dikeluarkan.


Sempadan Pakistan-Afghanistan kembali tenang selepas serangan ragut 10 nyawa

ISLAMABAD, 19 Jamadilawal 1444H, Rabu – Lintasan sempadan utama antara Pakistan dan Afghanistan dibuka semula dua hari selepas serangan berbalas tembakan antara kedua-dua negara.

Serangan berdarah itu telah mengorbankan sembilan orang awam Pakistan dan seorang askar Afghanistan.

Pegawai sempadan di Chaman, Abdul Hameed Zehri berkata, keadaan di lintasan sebelah Pakistan kini dalam keadaan kembali normal pada Selasa.

“Sempadan dibuka untuk perdagangan dan kegunaan awam seperti biasa. Keadaan berjalan lancar dan di sini tenang,” katanya.

Lintasan sempadan Chaman – terletak hampir 120 km (74 batu) barat laut Quetta, ibu kota wilayah Balochistan barat daya Pakistan – adalah kawasan paling sibuk antara kedua-dua negara dan digunakan oleh ribuan penduduk setiap hari.

Pada Ahad, tentera Pakistan mendakwa serangan tanpa provokasi telah dilancarkan daripada pihak Afghanistan di persimpangan itu, sehingga membunuh beberapa orang awam dan mencederakan lebih 12 yang lain.

Keesokannya, Menteri Pertahanan Pakistan, Khawaja Muhammad Asif memberitahu Parlimen bahawa pihak berkuasa Afghanistan telah membuat permohonan maaf.

“Provokasi dimulakan oleh Afghanistan. Pasukan kami sedang membaiki pagar sempadan apabila mereka diserang oleh tentera Taliban.

“Dalam tembakan pertama, tiada kemalangan jiwa tetapi serangan kedua, mereka menggunakan meriam dan mortar yang mengakibatkan kematian orang awam,” katanya.

Susulan insiden itu, pegawai daripada kedua-dua pihak bertemu dan pihak berkuasa Afghanistan memberi jaminan bahawa kejadian sama tidak akan berulang.-  Agensi


Sultan Selangor, Tengku Permaisuri terima suntikan vaksin COVID-19

SHAH ALAM, 28 Syaaban 1442H, Sabtu – Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin telah selesai menerima suntikan dos kedua vaksin COVID-19 Pfizer BioNTech di Hospital Shah Alam, dekat sini.

Istana Selangor dalam satu hantaran di laman Facebook Selangor Royal Office hari ini, memberitahu, suntikan dos kedua itu dibuat selepas 21 hari baginda berdua berkenan menerima suntikan dos pertama vaksin COVID-19 pada 20 Mac lepas.

Turut berkenan menerima suntikan dos kedua adalah Raja Muda Selangor Tengku Amir Shah.

“Baginda berkenan mengambil suntikan vaksin COVID-19 selepas dimaklumkan bahawa hampir kesemua petugas barisan hadapan di Selangor telah mendapatkan suntikan vaksin masing-masing.

“Baginda turut menyeru sekalian rakyat jelata di semua peringkat umur supaya tidak ragu-ragu untuk mendapatkan suntikan vaksin COVID-19 demi kesejahteraan dan kesihatan bersama,” menurut hantaran itu.

Sultan Sharafuddin juga menggesa rakyat agar segera membuat pendaftaran di aplikasi MySejahtera dan bersabar menanti giliran mendapatkan suntikan vaksin COVID-19 seperti yang ditetapkan oleh Kementerian Kesihatan. -Bernama


Satu bilion penduduk di 43 negara berisiko dijangkiti taun

GENEVA, 6 Syaaban 1444H, Isnin – Pertubuhan Kesihatan Sedunia (WHO) memberi amaran lonjakan kes taun di peringkat global berisiko meningkat kepada satu bilion penduduk di 43 negara.

Menurut Ketua Pasukan Taun WHO, Dr Philippe Barboza, setakat minggu ini, tiga negara melaporkan mengenai penularan wabak itu.

Ketika ini, 22 negara di seluruh dunia sedang memerangi wabak jangkitan cirit-birit akut yang disebabkan makanan atau minuman yang tercemar.

Kes taun meningkat pada 2022 – berikutan penurunan jumlah kes selama bertahun-tahun – dan trend itu dijangka berterusan sehingga 2023, kata Dr Barboza.

Beliau berkata, kes telah dilaporkan di lima daripada enam wilayah di mana WHO beroperasi.

Gambaran keseluruhan global terkini yang diterbitkan pada awal Februari menunjukkan keadaan semakin merosot sejak 2022.

Kemiskinan, bencana, konflik dan perubahan iklim terus menjadi faktor pendorong, di samping kekurangan akses kepada air bersih serta sanitasi, kata Dr Barboza.

“Situasi yang tidak pernah berlaku sebelum ini memerlukan tindak balas sama,” katanya sambil menyatakan kesediaan vaksin, ubat-ubatan dan kit ujian adalah terhad.

Hanya 37 juta dos tersedia pada 2023 dan menjangkakan pertambahan bekalan menjelang tahun depan.

Susulan kes lonjakan global, buat pertama kalinya WHO merayu kepada penderma untuk menyokong dana AS$25 juta bagi membantu menangani wabak taun.

“Pencegahan adalah kunci dan hampir separuh daripada negara dunia tidak mempunyai akses kepada sanitasi yang diurus dengan selamat.

“Akses kepada air minuman dan sanitasi yang selamat adalah hak asasi manusia yang diiktiraf di peringkat antarabangsa,” katanya.-  Agensi


Rejim haram sekat sumber air, keperluan penduduk Palestin terabai

JENIN, 19 Muharam 1444H, Rabu – Pihak berkuasa negara haram Israel mengarahkan petani Palestin di Jenin, Tebing Barat menghentikan segera aktiviti menggali telaga bagi mendapatkan bekalan air bersih.

Sumber memberitahu agensi berita WAFA, rejim haram melancarkan kempen besar-besaran di kawasan pertanian menghalang penduduk meneruskan aktiviti mereka.

Rejim penjajah turut meletakkan pos pemeriksaan di beberapa bandar dan perkampungan di Jenin bagi menghalang pergerakan penduduk Palestin.

Pusat maklumat pertubuhan hak asasi manusia Israel, B’Tselem memaklumkan, negara haram itu bertindak zalim dengan merampas semua sumber air ke wilayah berkenaan sejak 1967 lagi.

Malah, sehingga kini pihaknya mengekalkan kawalan eksklusif ke atas semua sumber air di antara Sungai Jordan dan Laut Mediterranean, kecuali di kawasan pantai yang terletak di semenanjung Gaza.

“Rejim haram menggunakan sumber air sesuka hati sehingga penduduk Palestin di Tebing Barat dan semenanjung Gaza berdepan masalah bekalan air yang kritikal.

“Di Gaza pula penduduk dibekalkan air tidak bersih dan tidak boleh diminum,” kata B’Tselem. -Agensi


Hubungi pusat khidmat wakil rakyat jika terputus bekalan makanan

PUTRAJAYA, 20 Zulkaedah 1442H, Khamis  – Rakyat yang terputus bekalan makanan akibat pandemik COVID-19 boleh berhubung dengan pusat khidmat wakil rakyat di kawasan masing-masing untuk memohon Bantuan Bakul Makanan di bawah Pakej Perlindungan Rakyat dan Pemulihan Ekonomi (PEMULIH).

Menteri Pembangunan Wanita, Keluarga dan Masyarakat Datuk Seri Rina Mohd Harun berkata, wakil rakyat perlu prihatin dengan keadaan golongan yang terjejas COVID-19 di kawasan mereka.

“Makanan merupakan keperluan asas bagi setiap individu dan keluarga. Jadi mereka yang terputus bekalan boleh berjumpa dengan wakil rakyat masing-masing,” katanya pada sidang media khas mengenai PEMULIH di kementeriannya di sini hari ini.

Isnin lepas, Perdana Menteri Tan Sri Muhyiddin Yassin mengumumkan peruntukan RM300,000 kepada wakil rakyat kerajaan dan pembangkang untuk program Bantuan Bakul Makanan di bawah PEMULIH bernilai RM150 bilion .

Rina berkata, sejak Perintah Kawalan Pergerakan (PKP) dilaksanakan pada Mac 2020, Kementerian Pembangunan Wanita, Keluarga dan Masyarakat telah mengedarkan sebanyak 1.5 juta bakul makanan sehingga kini.

“Bantuan Bakul Makanan berkenaan sudah dimanfaatkan kira-kira enam juta isi rumah. Peruntukan RM300,000 bagi bakul makanan yang disalurkan melalui wakil rakyat akan meningkatkan jumlah penerima bakul makanan selepas ini,” katanya.

Ditanya mengenai kempen bendera putih menerusi media sosial yang menyarankan penghuni rumah terputus bekalan makanan untuk mengibarkan bendera putih bagi tanda memerlukan bantuan, Rina menyifatkan inisiatif itu dapat membantu mereka yang tercicir menerima sebarang bantuan.

Beliau berkata, setiap lapisan masyarakat perlu bersatu padu dan menanam semangat untuk saling membantu antara satu sama lain.

Katanya, inisiatif membantu golongan yang memerlukan sudah dimulakan menerusi program Gerobok Rezeki, iaitu sudut atau tempat yang menyediakan makanan asas secara percuma di masjid dan tempat awam.

Dalam pada itu, Rina berkata, sejak awal tahun ini, 23,000 nama disenaraikan sebagai penerima baharu bantuan Jabatan Kebajikan Masyarakat (JKM). -Bernama


18 maut, 24 cedera pangsapuri 10 tingkat runtuh di Kaherah

KAHERAH, 14 Syaaban 1442H, Ahad – Sekurang-kurangnya 18 orang terbunuh manakala 24 yang lain cedera dalam kejadian runtuhan sebuah bangunan pangsapuri 10 tingkat di Kaherah awal pagi semalam.

Gabenor Kaherah dalam satu kenyataan berkata, pihaknya dimaklumkan mengenai kejadian itu kira-kira jam 3 pagi waktu tempatan membabitkan ruang bawah tanah, tingkat bawah hingga sembilan bangunan berkenaan.

Ketua pentadbiran gabenor Kaherah, Khalid Abdel-Al berkata, pasukan penyelamat sedang mencari mangsa yang terperangkap di bawah runtuhan bangunan di kawasan el-Salam itu.

Sekurang-kurangnya 24 mangsa cedera telah dibawa ke hospital, kata Abdel-Al.

Polis mengawal kawasan runtuhan ekoran waris mangsa mula berhimpun di tempat kejadian bagi mencari ahli keluarga mereka.

Pasukan penyelamat juga terpaksa menggunakan jentolak untuk mengalihkan serpihan.

Sehingga kini, belum dipastikan punca bangunan berkenaan runtuh, namun jawatankuasa jurutera dibentuk untuk memeriksa integriti struktur bangunan bersebelahan, kata Abdel-Al. –  Agensi


Kes COVID-19 di Afrika lepasi 3.31 juta

ADDIS ABABA, 8 Jamadilakhir 1442H, Khamis – Jumlah kes COVID-19 yang disahkan di benua Afrika mencecah 3,310,394 pada Rabu, lapor Agensi Berita Xinhua.

Menurut Pusat Pengawasan dan Pencegahan Penyakit Afrika (CDC Afrika), jumlah kematian akibat pandemik di Afrika berjumlah 80,970 orang pada Rabu.

Setakat ini, 2,757,548 yang dijangkiti COVID-19 telah pulih di seluruh benua, kata agensi itu.

Menurut agensi itu, wilayah Afrika Selatan adalah kawasan paling terjejas dengan kes positif yang disahkan di Afrika, diikuti Afrika Utara.

Negara-negara Afrika lain yang turut mencatat jumlah kes positif tertinggi termasuk Afrika Selatan Maghribi, Tunisia, Mesir, dan Ethiopia, kata agensi kesihatan Suruhanjaya Kesatuan Afrika (AU).

Menurut CDC Afrika, negara Afrika Selatan melaporkan kematian tertinggi COVID-19 di benua itu dengan 38,288 korban pada Rabu.

Sementara itu,CDC Afrika pada Selasa mengumumkan permulaan program pra-pesanan vaksin COVID-19 untuk semua negara anggota AU.

Langkah oleh Platform Bekalan Perubatan Afrika (AMSP), bagi pihak CDC Afrika, dilakukan seminggu setelah pengumuman oleh Presiden Afrika Selatan dan Pengerusi AU Cyril Ramaphosa pada 14 Januari mengenai AU telah memperoleh 270 juta dos sementara untuk vaksin COVID-19 melalui Pasukan Petugas Pemerolehan Vaksin Afrika COVID-19 (AVATT).

Bank Eksport-Import Afrika (AfreximBank) akan memudahkan pembayaran dengan memberikan jaminan komitmen pendahuluan pemerolehan sehingga US$2 bilion kepada pengeluar vaksin bagi pihak anggotanya.

Menurut pengumuman rasmi, vaksin COVID-19 sementara yang dijamin oleh AU adalah dari Pfizer, Johnson dan Johnson dan AstraZeneca. – Bernama


Hishammuddin bidas Anwar, tuduhan tentera undi awal keterlaluan

KLUANG, 16 Rabiulakhir 1444H, Jumaat – Dakwaan Pengerusi Pakatan Harapan (PH),  Datuk Seri Anwar Ibrahim kononnya ada anggota tentera di Bera, Pahang, sudah mengundi awal untuk Pilihan Raya Umum ke-15 (PRU15) dan dibayar untuk berbuat demikian, disifatkan sebagai keterlaluan.

Menyelar kenyataan Presiden PKR itu, Menteri Kanan Pertahanan, Datuk Seri Hishammuddin Tun Hussein berkata, tindakan Anwar itu juga, dilihat sebagai usaha untuk menidakkan integriti dan maruah Angkatan Tentera Malaysia (ATM), menerusi kepentingan politik yang sempit.

“Saya lihat tindakan Anwar ini mengheret ATM dalam permainan politiknya itu, bukan sahaja membuat pasukan keselamatan kita marah tetapi orang ramai juga berpendapat bahawa perlu ada had dan batasan dalam berpolitik,” kata Bendahari Agung Barisan Nasional (BN) itu.

Hishammuddin berkata demikian ketika mengulas mengenai dakwaan penyandang Parlimen Port Dickson itu, semasa ceramah Pakatan Harapan di Kuala Terengganu semalam, kononnya terdapat kem tentera di Bera, yang melaksanakan undian awal hari ini, selain dikatakan dibayar RM300.

Terdahulu, Perdana Menteri Datuk Seri Ismail Sabri Yaakob meminta Anwar menarik balik tuduhan tersebut dan memohon maaf kepada anggota ATM, kerana menuduh mereka menerima wang dan sebagainya.

Bagaimanapun, Ismail Sabri berkata, beliau tidak menolak kemungkinan apa yang didakwa sebagai undi awal itu adalah undi pos kepada anggota pasukan keselamatan, yang boleh memohon untuk mengundi secara pos, jika mereka tidak dapat hadir semasa hari mengundi awal kerana bertugas. – Bernama


Undi 18 tahun: ‘Sukar ramal pola undi mereka’

Oleh Athirah Huda Zalhe

BANGI, 3 Syaaban 1442H, Rabu – Tidak mudah untuk menjangkakan senario politik pada Pilihan Raya Umum ke-15 (PRU15) ekoran ketidaktentuan yang berlaku antara gabungan parti ketika ini.

Apatah lagi, sekiranya golongan muda berusia 18 tahun mula dibenarkan mendaftar sebagai pemilih dan mengundi pada pilihan raya umum nanti.

Penganalisis politik, Prof Dr Nik Ahmad Kamal Nik Mahmod berkata, sukar untuk meramalkan pola pengundian golongan berkenaan setakat ini.

Ini kerana katanya, ia akan mengambil kira kecenderungan idealisme sejagat, hak sama rata semua kaum dan melihat latar belakang parti politik sama ada bersih atau tidak daripada rasuah serta salah guna kuasa.

“Jadi, parti politik yang memaparkan idealisme yang diinginkan oleh orang muda ini mungkin akan mendapat undi dari orang muda,” katanya kepada Ismaweb.net, hari ini.

Pada 25 Julai 2019, Rang Undang-Undang (RUU) Perlembagaan (Pindaan) 2019 diluluskan di Dewan Negara dengan majoriti dua pertiga, 10 hari selepas diluluskan di Dewan Rakyat.

Dengan kelulusan pindaan terhadap Perlembagaan itu, pilihan raya pada masa hadapan akan menyaksikan pengundi berusia 18 tahun dibenarkan mengundi dan menjadi calon berbanding usia 21 tahun sebelum ini, selain pendaftaran pengundi akan dilakukan scara automatik.

Bagaimanapun, Yang Dipertua Dewan Negara, Tan Sri Dr Rais Yatim memaklumkan bahawa kelayakan yang sepatutnya berkuat kuasa Julai ini tidak dapat diteruskan berikutan pelbagai kekangan ke arah pelaksanaannya.

“Ini soal politik. Walaupun sudah lulus, tetapi memberikan senarai bakal pengundi berusia 18 tahun itu memakan masa yang sangat lama. Ia kena diambil daripada Jabatan Pendaftaran Negara dan senarai konstituensi atau kawasan-kawasan.

“Ia sekali gus melibatkan Suruhanjaya Pilihan Raya yang akan tededah dengan tempoh masa yang lama.

“Setelah melihat situasi sebenar, undi 18 tahun ini tidak praktikal untuk diadakan pada musim ini,” katanya.


‘Tiada kuasa, tak boleh dedah apa berlaku di sebalik pemecatan Khairuddin’

BANGI, 16 Jamadilakhir 1443H, Rabu – Pengerusi Lajnah Dakwah PAS, Nasrudin Hassan menasihati Datuk Dr Mohd Khairuddin Aman Razali supaya tenang, akur dan menerima pengguguran daripada Ahli Jawatankuasa (AJK) selepas kurang dua bulan dilantik memegang jawatan itu.

Beliau percaya banyak perkara yang boleh dilakukan Khairuddin untuk Islam dan perjuangan tanpa memegang jawatan.

“Saya menasihatkan beliau supaya terima, akur dan tenang dengan pemecatan itu, walaupun tidak lagi sebagai Ahli AJK PAS Pusat, Khairuddin masih lagi memegang jawatan sebagai Setiausaha Majlis Syura.

“Kerja-kerja Islam ini bukan semestinya kena ada jawatan kerana tanpa jawatan pun kita boleh laksanakan amal Islam dengan terbaik,” katanya seperti dilapor Utusan Online, hari ini.

Nasrudin pada masa sama yakin Ahli Parlimen Kuala Nerus itu sudah boleh menerima pemecatan tersebut dan tidak timbul masalah berbangkit.

Beliau bagaimanapun menjelaskan, tidak boleh mendedahkan apa yang berlaku di sebalik pemecatan itu berikutan tiada kuasa.

Malah, menyerahkannya kepada pucuk pimpinan parti untuk mendedahkan punca sebenar pemecatan jawatan berkenaan.

Sebelum ini, Presiden PAS, Tan Sri Abdul Hadi Awang mengumumkan Khairuddin dipecat sebagai Ahli Jawatankuasa PAS Pusat dan katanya, pengguguran mana-mana pemimpin adalah perkara biasa dalam parti, termasuk diberhenti atau ditukarkan.

Bahkan, Setiausaha Agung PAS, Datuk Seri Takiyuddin Hassan dilaporkan menolak alasan pengguguran disebabkan perselisihan antara Muafakat Nasional (MN) dan Perikatan Nasional (PN).


Kompaun RM10,000 ikut budi bicara, bukan aniaya rakyat

KUALA LUMPUR, 18 Rejab 1442H, Selasa – Kerajaan memberi jaminan kompaun maksimum RM10,000 bagi mereka yang melanggar peraturan Perintah Kawalan Pergerakan (PKP) akan digunakan mengikut budi bicara dan tidak akan menganiaya rakyat.

Menteri Kanan (Kluster Keselamatan), Datuk Seri Ismail Sabri Yaakob menegaskan, kompaun maksimum itu adalah untuk mereka yang melakukan kesalahan berulang kali dan kategori kesalahan ingkar yang berat.

“Tan Sri IGP (Ketua Polis Negara) juga dah beritahu kalau setakat tidak pakai mask (pelitup muka), tiada penjarakan fizikal itu tidak akan dikenakan kompaun sehingga RM10,000, rakyat perlu memberikan kepercayaan bahawa PDRM akan menggunakan akta tersebut untuk menjaga rakyat, bukan untuk menganiaya, ” katanya pada sidang media perkembangan Perintah Kawalan Pergerakan (PKP) di sini hari ini.

Pada 25 Februari lepas, dilaporkan individu yang melanggar peraturan atau prosedur operasi standard (SOP) yang ditetapkan bagi pencegahan dan kawalan pandemik COVID-19 akan berdepan hukuman denda maksimum RM10,000 mulai 11 Mac ini.

Perkara itu dinyatakan dalam Ordinan Darurat Pencegahan dan Kawalan Penyakit Berjangkit (Pindaan) 2021 melalui Warta Kerajaan Persekutuan yang dimuat naik dalam portal rasmi Jabatan Peguam Negara. Ordinan itu turut menyatakan syarikat atau perbadanan yang melakukan kesalahan berkaitan SOP boleh didenda sehingga RM50,000. – Bernama


PDRM buka 25 kertas siasatan berkait PRU15

KUALA LUMPUR, 16 Rabiulakhir 1444H, Jumaat – Polis Diraja Malaysia (PDRM) membuka 25 kertas siasatan berkaitan Pilihan Raya Umum ke-15 (PRU15) melibatkan kesalahan menghasut, ugutan jenayah, merosakkan bendera dan papan tanda milik parti politik serta calon, semalam.

Pengarah Operasi PRU15 PDRM, Datuk Seri Hazani Ghazali berkata, ia membabitkan siasatan empat kes masing-masing di Selangor dan Kedah, Sarawak (tiga), Pulau Pinang (tiga), masing-masing dua di Perak, Negeri Sembilan, Johor dan Terengganu, serta Kuala Lumpur (satu), Melaka (satu) dan Kelantan (satu).

Beliau berkata, polis turut menahan seorang lelaki tempatan pada Rabu lepas kerana disyaki menimbulkan kekecohan di sebuah Pusat Daerah Mengundi di Batu Berendam, Melaka apabila lelaki berkenaan bertindak membalikkan meja, kerusi dan mengoyak bendera dalam kejadian kira-kira 11 malam itu.

“Lelaki itu ditahan bagi membantu siasatan kes membabitkan Seksyen 427 dan 506 Kanun Keseksaan di Melaka iaitu khianat dan ugutan jenayah,” katanya dalam kenyataan hari ini.

Hazani berkata, polis mengeluarkan 1,994 permit bagi mengadakan ceramah sepanjang kempen PRU15 semalam.

Sebanyak 400 permit dikeluarkan di Sabah, Perak (300), Sarawak (226), Selangor (195), Johor (194), Pahang (138), Kedah (135), Negeri Sembilan (133), Melaka (79), Pulau Pinang (63), Kelantan (61), Kuala Lumpur (39), Terengganu (29) dan Perlis (dua), katanya.

Beliau berkata, PDRM telah mengesan 46 ceramah yang tidak memiliki permit iaitu 24 di Kuala Lumpur, Johor (sembilan), Perlis (enam), Selangor (empat), Kelantan (dua) dan Sarawak (satu).-  Bernama


Gerakan tampil lebih ramai calon wanita dalam PRU15

KUALA LUMPUR, 29 Rejab 1442H, Sabtu – Parti Gerakan Rakyat Malaysia (Gerakan) akan menampilkan lebih ramai calon dalam kalangan wanita untuk mewakili parti itu pada Pilihan Raya Umum ke-15 (PRU15) akan datang.

Timbalan Presidennya Oh Tong Keong berkata ini kerana wanita di negara ini telah membuktikan kebolehan mereka dalam memegang jawatan penting di dalam kerajaan serta swasta dan parti percaya bahawa ahli wanita Gerakan mempunyai kebolehan dan potensi yang sama untuk ditonjolkan.

“Parti kita sudah pasti akan menghantar lebih ramai anggota wanita mengambil bahagian dalam PRU akan datang. Para saudari sekalian, saya percaya bahawa anda semua boleh melakukannya dengan baik. Selagi kita mempunyai keyakinan, kita pasti akan mencapai matlamat yang kita impikan.

“Kita yakin bahawa pada suatu hari nanti, pemimpin wanita kita juga berkemampuan menjadi presiden, timbalan presiden dan setiausaha agung,” katanya ketika merasmikan Persidangan Perwakilan Wanita Nasional Parti Gerakan ke-33 di sini malam ini.

Beliau turut bersetuju, menyokong dan menerima baik saranan Majlis Pemimpin Politik Wanita Malaysia (Comwel) Isnin lepas yang mengusulkan kepada Suruhanjaya Pilihan Raya (SPR) untuk menimbangkan 30 peratus kerusi parlimen dan Dewan Undangan Negeri untuk calon wanita pada PRU15.

Sementara itu, berucap ketika merasmikan Persidangan Perwakilan Pemuda Nasional Parti Gerakan ke-33 yang diadakan berasingan malam ini, Oh berkata Gerakan yang kini menjadi sebahagian daripada gabungan Perikatan Nasional (PN) akan memainkan peranannya menyuarakan isu rakyat dengan lebih berkesan.

“Pendirian parti kita tetap sama, sekiranya kerajaan melaksanakan dasar yang tidak memanfaatkan rakyat atau menimbulkan rasa tidak puas hati dalam kalangan masyarakat, kita tetap akan memainkan peranan membangkitkan isu dan persoalan yang diketengahkan rakyat. Kita akan tetap bersama dengan rakyat. Ini adalah janji kita kepada rakyat buat selama-lamanya,” katanya.

Parti Gerakan diterima menganggotai gabungan PN secara rasmi pada 11 Feb lepas, setelah diluluskan dengan sebulat suara oleh Majlis Tertinggi PN.

Dalam pada itu, Oh berharap kedua-dua sayap berkenaan menjalin kerjasama yang baik dengan komponen parti yang lain bagi kesiapsiagaan PN menghadapi PRU akan datang.

Kedua-dua persidangan berkenaan dilaksanakan sepenuhnya secara maya manakala esok, Persidangan Perwakilan Nasional Gerakan ke-49 akan dirasmikan Perdana Menteri yang juga Pengerusi PN, Tan Sri Muhyiddin Yassin.

Persidangan berlangsung secara hibrid, yakni dengan kehadiran fizikal di Dewan Wawasan Tun Dr Lim Keng Yaik, Menara PGRM, serta secara maya. – Bernama


Loh batal pengislaman anak: ‘Kita tidak akan berpeluk tubuh’

AKHIRNYA apa yang kita takuti sudah pun berlaku. Melihat kepada pendirian-pendirian hakim-hakim di Mahkamah Tinggi dalam isu-isu syariah dan Islam, lagi merunsingkan saya.

Mana dia mereka-mereka yang mengecam kita yang mengatakan kita zalim kerana memisahkan ibu dan anak? Yang mengatakan bahawa anak-anak ini dipaksa memeluk Islam? Yang mengatakan kerisauan kita bahawa anak-anak ini akan dimurtadkan oleh si ibu adalah sangkaan semata?

Macam-macam kita dilabel dan ditohmah kononnya kita ekstrim, tidak harmoni dan macam-macam lagi.

Saya tidak tahulah apa perasaan mereka ketika ini, tatkala anak-anak ini cuba dimurtadkan melalui mahkamah. Apakah masih ingin jadi naif dan ‘rahmah’ tak tentu pasal?

Saya dimaklumkan, pasukan peguam-peguam muslim terutamanya bagi pihak majlis agama sedang membuat persiapan yang sepatutnya.

InsyaAllah, saya akan hubungi rakan-rakan peguam, pertubuhan dan pemegang taruh yang berkaitan untuk rancang menggerakkan langkah-langkah strategik untuk mempertahankan akidah anak-anak ini.

Kita tidak akan berpeluk tubuh.

Aminuddin Yahaya
Pengerusi PEMBELA
26 Mac 2022


Ismee bimbang keselamatan keluarga semasa siasatan 1MDB

KUALA LUMPUR, 11 Jamadilawal 1443H, Khamis – Bekas pengarah bukan eksekutif 1Malaysia Development Bhd (1MDB) memberitahu Mahkamah Tinggi di sini hari ini bahawa beliau merasa resah dan bimbang tentang keselamatan keluarganya apabila dipanggil oleh Suruhanjaya Pencegahan Rasuah Malaysia (SPRM) untuk memberi kenyataan berkenaan skandal 1MDB.

Tan Sri Ismee Ismail, 56, berkata beliau bimbang keselamatan keluarganya dan dirinya sendiri kerana terdapat banyak ketidakpastian yang beliau sendiri tidak dapat merungkaikannya.

“Saya tidak ditekan oleh sesiapa, perasaan yang sukar hendak diterangkan…rasa tidak tentu hala, rasa tidak keruan sebab pada masa itu saya tertanya-tanya apa yang terjadi.

Saya cuba untuk mencari jika ada perkara yang saya tidak melakukannya dengan betul,” katanya semasa pemeriksaan balas peguam Datuk Seri Najib Tun Razak Datuk Hariharan Tara Singh dalam perbicaraan bekas perdana menteri itu mengenai penyelewengan dana RM2.3 bilion daripada 1MDB.

Apabila ditanya dengan lebih lanjut oleh Hariharan, Ismee berkata SPRM tidak pernah mengancam untuk mengenakan sebarang prosiding jenayah atau sivil ke atas beliau sebagai balasan untuk mendapatkan bukti terhadap Ahli Parlimen Pekan itu.

“Sepanjang tempoh memberikan kenyataan kepada SPRM, saya risau tentang keselamatan (keluarga saya) tetapi mereka (SPRM) menunjukkan kepada saya bahawa saya tidak perlu bimbang tetapi tiada janji tentang tiada saman sivil.

Saya tidak akan berkata saya memberikan bukti yang menunjukkan kesalahan (Najib) tetapi saya memberikan fakta kes. Saya bertanggungjawab untuk memberitahu perkara sebenar semasa siasatan.

Saya memberikan mereka (SPRM) fakta sebenar tetapi jika ia menyalahi undang-undang saya tidak akan menghakiminya,” kata saksi itu.

Saksi ke-13 pendakwaan itu juga bersetuju dengan cadangan peguam beliau tidak gembira apabila mengetahui mengenai satu saman sivil yang difailkan kerajaan melalui 1MDB ke atasnya dan bekas pengurusan kanan syarikat itu.

Hariharan: Kamu merasa sangat tidak gembira kerana kamu dijanjikan SPRM, jika kamu memberikan bukti terhadap Datuk Seri Najib tidak akan ada saman sivil terhadap kamu.

Ismee: Tiada perjanjian sedemikian.

Hariharan: Adakah kamu merasakan dikhianati apabila kamu mengetahui tentang saman sivil itu?

Ismee: Saya tidak akan mengatakan dikhianati, saya katakan saya sangat sangat sedih. Saya lebih rasa sedih daripada rasa dikhianati .

Bagaimanapun, saman sivil ke atas beliau telah ditarik balik.

Najib, 68, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Sequerah bersambung 5 Jan tahun depan. – Bernama


Kanak-kanak lima tahun maut dicampak

KUALA LUMPUR, 13 Rabiulakhir 1442H, Ahad – Seorang kanak-kanak lelaki berusia lima tahun maut dipercayai dicampak dari tingkat empat sebuah apartment di Danau Kota, di ibu negara.

Ketua Polis Daerah Wangsa Maju, Supt Rajab Ahad Ismail ketika dihubungi Bernama mengesahkan kejadian berlaku pagi tadi dan polis masih menyiasat punca kejadian selain pasukan forensik melakukan siasatan di lokasi kejadian.

“Mayat kanak-kanak itu dibawa ke Hospital Kuala Lumpur untuk bedah siasat,” katanya.

Bernama difahamkan butiran lanjut berhubung kejadian terbabit akan dimaklumkan dalam kenyataan media oleh polis Wangsa Maju. – Bernama


Gagal patuhi SOP, Bazar Ramadan Tok Adis diarah tutup sementara

KUALA TERENGGANU, 5 Ramadan 1442H, Sabtu – Jabatan Kesihatan Negeri Terengganu mengesahkan Bazar Ramadan Tok Adis dekat Kuala Ibai di sini diarah tutup sementara selama 14 hari bermula 8 malam tadi hingga 30 April.

Pengarahnya Dr Nor Azimi Yunus berkata perintah penutupan bazar Ramadan Tok Adis itu dilakukan agar penganjur dapat memperkemaskan prosedur operasi standard (SOP) yang ditetapkan dan memastikan ia dipatuhi oleh peniaga dan pengunjung.

“Ia adalah bazar Ramadan pertama yang diarah tutup sementara di Terengganu. Pemantauan telah dilakukan oleh pegawai penguat kuasa di lokasi itu selama beberapa hari dan kita dapati banyak pelanggaran SOP berlaku.

“Arahan penutupan bazar itu bukan secara mengejut kerana nasihat telah pun diberi…penutupan dilakukan mengikut prosedur ditetapkan dan berharap langkah ini akan menjadi iktibar kepada semua agar mereka tidak cuai dalam pematuhan SOP,” katanya ketika dihubungi Bernama hari ini.

Penutupan itu berkuat kuasa di bawah Seksyen 18 (1) (f) Akta Pencegahan dan Pengawalan Penyakit Berjangkit 1988 (Akta 342).

Antara SOP yang mesti dipatuhi di bazar Ramadan ialah pengambilan suhu badan, pendaftaran masuk menggunakan aplikasi MySejahtera, penggunaan cecair pembasmi kuman, pemakaian pelitup muka, laluan sehala dan hanya pengunjung 13 tahun ke atas sahaja dibenarkan masuk.

Mengulas lanjut, Dr Nor Azimi berkata jabatan sentiasa melakukan pemantauan tahap pematuhan SOP di semua bazar Ramadan di seluruh Terengganu bagi mengelak wujudnya kluster baharu COVID-19 akibat pelanggaran SOP di lokasi niaga itu.

Sebanyak 69 lokasi bazar Ramadan dengan 4,326 petak niaga beroperasi di seluruh Terengganu pada Ramadan kali ini.

Daripada jumlah itu, 22 lokasi adalah di Kuala Terengganu, Kemaman (19), Besut (10), Setiu (enam), Dungun (lima), Marang (lima) dan Hulu Terengganu (dua). – Bernama


Peningkatan jenayah Islamofobia cemar imej positif Kanada

TIADA isu perkauman di Kanada, frasa yang sering digunakan bagi memberitahu betapa negara itu bertoleransi dan sentiasa menyenangkan dalam pelbagai perkara.

Bagaimanapun, siri jenayah kebencian, pembunuhan dan perkauman terhadap etnik mula menyebabkan imej sempurna Kanada semakin terhakis, lapor Arab News.

Laman web rasmi kerajaan pernah menyatakan, kepelbagaian dan kebersamaan adalah identiti Kanada, malah menjadi sumber kepada kekuatan sosial dan ekonomi.

Dunia melihat rakyat Kanada dengan positif, mereka dikatakan mesra, murah hati, sopan, sentiasa berkata tolong, berterima kasih dan memaafkan.

Sehinggakan organisasi yang berpangkalan di London, Legatum Institute menamakannya sebagai negara paling bertoleransi pada tahun 2015.

Bagaimanapun, imej itu semakin menghilang dengan peningkatan isu-isu melibatkan tindakan diskriminasi, Islamofobia dan perkauman.

Sebagai contoh, beberapa minggu lalu enam remaja Kanada didakwa dengan pelbagai jenayah kebencian selepas menyerang seorang pelarian Syria.

Serangan yang direkodkan dan dikongsi meluas di media sosial itu berlaku pada 8 September lalu di Gloucester High School, Ottawa.

Menerusinya, seorang pelarian Syria berusia 15 tahun dipaparkan dikepung beberapa remaja sebelum ditolak ke lantai dan dipukul serta disepak.

Serangan itu bukan perkara terpencil, ini kerana dekad lalu mempelihatkan bagaimana sikap tidak bertoleransi semakin meningkat terhadap umat Islam.

Untuk pengetahuan, Kanada memiliki polisi menerima pelarian, dengan satu perlima daripada populasinya merupakan pendatang.

Menurut Suruhanjaya Tinggi Pertubuhan Bangsa-Bangsa Bersatu Untuk Pelarian (UNHCR), Kanada sudah menerima masuk lebih sejuta pelarian sejak tahun 1980.

Bagaimanapun, bukan semua warganegaranya menerima kehadiran pelarian dengan tangan terbuka terutama yang datang dari Timur Tengah.

Dalam bancian dijalankan Angus Reid Institute pada Mei 2022 mendapati, hanya 35 peratus rakyat Canada menyokong kemasukan lebih ramai pelarian dari Afghanistan.

Bancian itu juga mendapati, hanya 31 peratus sahaja menyokong kemasukan pelarian Syria.

Pada tahun 2014, sekumpulan pelajar muslim di Ontario Queen University diserang dengan kata-kata perkauman oleh individu tidak dikenali.

Dua tahun kemudian, seorang pelajar dari Iran yang menuntut di Western University diserang dengan panggilan nama ‘Arab’.

Sementara itu, pada Januari 2017, lelaki bersenjata menyerang Islamic Cultural Center di Quebec sehingga menyaksikan enam terbunuh dan 19 lagi cedera.

Malah, Kanada Statistik dalam kajian pada Ogos 2022 mendedahkan, bilangan kes serangan Islamofobia meningkat daripada 84 kes pada 2020 kepada 144 kes pada tahun berikutnya. – Agensi


Tangguh pilihan raya antara ‘menu’ hari pertama Dewan Rakyat

KUALA LUMPUR, 16 Rabiulawal 1442H, Isnin – Persidangan hari pertama Dewan Rakyat bagi sesi Mesyuarat Ketiga Penggal Ketiga Parlimen ke-14 hari ini akan menjawab banyak persoalan mengenai COVID-19 dan usaha kerajaan dalam menanganinya, termasuk dalam hal berkenaan pilihan raya.

Berdasarkan Aturan Urusan Mesyuarat Dewan Rakyat, hampir majoriti soalan dalam turutan awal pada sesi Pertanyaan-pertanyaan Bagi Jawab Lisan adalah berkenaan COVID-19.

Dalam isu pilihan raya, Perdana Menteri Tan Sri Muhyiddin Yassin dijadual menjawab soalan Datuk Seri Mahdzir Khalid (UMNO-Padang Terap) mengenai sama ada kerajaan bercadang meminda Perlembagaan atau mewujudkan rang undang-undang khusus bagi membolehkan pilihan raya ditangguhkan dalam tempoh pandemik.

Selain itu, Muhyiddin turut dijadual menjawab soalan Datuk Mohd Fasiah Mohd Fakeh (Bersatu-Sabak Bernam) yang ingin tahu sejauh mana impak ekonomi COVID-19 terhadap individu, isi rumah dan syarikat perniagaan, selain dasar dan langkah kerajaan dalam memacu ekonomi ke arah berdaya tahan.

Isu COVID-19 terus mendapat perhatian hari pertama dengan soalan daripada Datuk Seri Rohani Abdul Karim (GPS-Batang Lupar) yang mahu kepastian sama ada program atau kursus pembangunan keluarga dan masyarakat dapat dijalankan secara berterusan dalam keadaan wabak berkenaan.

Ia turut disentuh Ahli Parlimen yang mahu tahu impaknya terhadap belia dan penjaja kecil.

Sidang Dewan Rakyat hari ini juga akan menyaksikan bacaan kali pertama untuk Rang Undang-undang (RUU) Keselamatan dan Kesihatan Pekerjaan (Pindaan) 2020 dan RUU Kilang dan Jentera (Pemansuhan) 2020 akan dibentang.

Sementara itu, RUU Koperasi (Pindaan) 2020, RUU Racun (Pindaan) 2019 dan RUU Suruhanjaya Bebas Tatakelakuan Polis 2020 akan dibentang untuk bacaan kali kedua.

Parlimen yang kembali bersidang hari ini turut melihat semua Ahli Parlimen dan petugas Parlimen dikehendaki mematuhi prosedur operasi standard (SOP) bagi mencegah COVID-19 termasuk memakai pelitup muka dan penjarakan fizikal di dalam dewan.

Kesemua mereka juga diwajibkan menjalani ujian saringan COVID-19 yang dibuat di Bangunan Parlimen kira-kira seminggu sebelum sidang bermula.

Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Datuk Seri Zafrul Abdul Aziz dijadual membentangkan Belanjawan 2021 pada Jumaat ini. – Bernama


Zionis tingkat serbuan di Tebing Barat, tahan 15 penduduk

TEBING BARAT, 10 Ramadan 1443H, Selasa – Tentera pengganas Israel meningkatkan serbuan dan penahanan individu selain menyerang penduduk Palestin di seluruh Tebing Barat, lapor sumber keselamatan, hari ini.

Kira-kira 15 rakyat Palestin ditahan dalam serbuan ke atas puluhan kediaman di wilayah berkenaan.

Memetik laporan agensi Wafa, lima penduduk di Jenin ditahan manakala tiga lagi masing-masing di Nablus dan Baitulmaqdis serta empat orang di Hebron.

“Tentera Zionis juga sengaja menakutkan penduduk dengan memukul dan menyeksa tahanan sebelum dipindahkan mereka semua ke pusat penyiasatan.

“Mereka juga turut melepaskan tembakan ke arah udara bagi menakutkan penduduk,” kata sumber keselamatan.

Pasukan tentera negara haram itu juga menyerbu bandar di Tebing Barat selepas beberapa jam seorang rakyat Palestin ditembak mati kerana didakwa menikam pasukan polis dengan sebilah pisau.

Hari ini merupakan hari keempat berturut-turut tentera rejim Zionis melakukan operasi di seluruh Jenin selepas seorang lelaki dari kawasan itu didakwa terlibat dalam pembunuhan tiga orang di sebuah bar di Tel Aviv, minggu lalu. – Agensi


Palestin terima 100,000 dos vaksin Sinopharm sumbangan China

BAITULMAQDIS, 16 Syaaban 1442H, Selasa – Warga Palestin pada Isnin menerima 100,000 dos vaksin Sinopharm COVID-19 yang disumbang oleh China.

Sumbangan itu dilakukan bagi memperluas program vaksinasi ke atas kakitangan perubatan, warga emas dan pesakit kronik, lapor Reuters.

Pihak berkuasa kesihatan Palestin perlu memvaksinasi 5.2 juta penduduk yang tinggal di Tebing Barat dan Gaza menggunakan vaksin disediakan oleh negara haram Israel, Russia, Emiriah Arab Bersatu (UAE) dan program Pembekalan Vaksin COVID-19 Ke Negara Miskin (COVAX).

Setakat ini, lebih daripada 69,000 warga Palestin telah menerima dos pertama vaksin, manakala sekitar 7,600 lagi sudah menerima suntikan kedua, menurut Kementerian Kesihatan.

Selepas penghantaran vaksin China, Menteri Kesihatan Palestin, Mai Al-Kaila berkata, pihaknya akan terus memvaksinasi kakitangan perubatan awam dan swasta termasuk ahli farmasi serta doktor gigi yang memberi manfaat kepada penduduk.

Sementara itu, Pihak Berkuasa Palestin (PA) merancang untuk melindungi 20 peratus rakyat Palestin melalui mekanisme COVAX.

Pegawai PA berharap dapat memperoleh vaksin tambahan meliputi 60 peratus di Tebing Barat dan Gaza, yang dikendalikan oleh pemimpin Pergerakan Perjuangan Islam Palestin (Hamas).

Selain itu, pegawai kesihatan melaporkan bahawa sebanyak 227,808 kes COVID-19 dan 2,511 kematian direkodkan sejak wabak itu bermula. – Agensi


Briged al-Qassam sedia ulangi ‘Pedang al-Quds’ jika perlu

QATAR, 6 Ramadan 1444H, Selasa – Pergerakan Perjuangan Islam Palestin (Hamas) yakin mampu menghalang sebarang tindakan pencerobohan terus-menerus rejim Zionis Israel.

Bercakap dalam temu bual dengan penyiar Al-Jazeera yang berpangkalan di Qatar, wakil biro politik gerakan itu, Khalil al-Hayya berkata, Briged al-Qassam – sayap tentera Hamas – bersedia mengulangi ‘Pedang al-Quds’ 2021 jika perlu.

Khalil berkata, pertempuran itu ‘mewujudkan persamaan politik dan medan yang hebat’ dan penentangan di Semenanjung Gaza yang dikepung menjadi perisai bagi tanah Palestin.

Pegawai Hamas itu berkata, setiap pertempuran yang dilakukan oleh pejuang Palestin terhadap Israel mempunyai situasi tersendiri, tetapi Pedang al-Quds adalah yang paling sengit.

“Kami hampir menyelesaikan konflik dengan pendudukan Israel, tanda-tanda kelemahan mereka muncul hari demi hari,” katanya.

Operasi itu dilancarkan pada Mei 2021 dalam mempertahankan rakyat Palestin di Baitulmaqdis yang diduduki.

Ia membuka lembaran baharu dalam perjuangan menentang rejim haram Israel.

Tahun lepas, Ketua Biro Politik, Ismail Haniyeh dalam majlis memperingati ulang tahun pertama operasi itu berkata, inisiatif yang dilakukan kumpulan pejuang dengan melancarkan operasi itu ‘menghancurkan teori keselamatan Zionis.’

Kumpulan pejuang membawa perang ke negara haram Israel dan menyasarkan setiap inci tanah yang diduduki termasuk operasi perisikan mereka serta peluru berpandu dan dron.

Sejak awal Ramadan, jemaah Islam telah dipaksa keluar dari Masjid al-Aqsa kerana tentera dan peneroka Israel terus menyerbu sekitar perkarangan itu.

Menteri sayap kanan Israel, Itamar Ben-Gvir telah menggalakkan tindakan keganasan di al-Aqsa. – Agensi


Rejim Israel bunuh kejam remaja Palestin hanya kerana baling batu

BAITULMAQDIS, 25 Zulkaedah 1443H, Sabtu – Seorang remaja Palestin meninggal dunia selepas ditembak tentera rejim Israel di Tebing Barat yang diduduki.

Mohammad Abdallah Hamed, 16, cedera akibat tembakan tentera haram Israel pada petang Jumaat berhampiran bandar Silwad, timur laut Ramallah.

Agensi berita rasmi Palestin Wafa melaporkan, remaja itu telah dibawa lari oleh tentera.

Katanya, remaja itu meninggal dunia dalam tahanan Israel dan tentera dijangka membebaskan mayat Abdallah pada Sabtu.

Sebagai tanda mengecam jenayah itu, Datuk Bandar Silwad berkata, penduduk telah mengumumkan mogok umum di kampung berkenaan.

Tentera Israel mendakwa, anggotanya melepaskan tembakan ke arah sekumpulan rakyat Palestin yang sedang membaling batu di sepanjang lebuh raya utama.

Katanya, beberapa suspek membaling batu dan kononnya membahayakan orang awam yang memandu di jalan utama berhampiran bandar Ramallah.

Ia mengesahkan menembak seorang, tetapi tidak memberikan butiran lanjut mengenai keadaan atau keberadaan mereka.

“Askar di tempat kejadian bertindak untuk menahan suspek mengikut prosedur operasi standard, menggunakan tembakan secara langsung sebagai pilihan terakhir,” katanya.

Menurut Kementerian Kesihatan Palestin, lebih 60 rakyat Palestin dibunuh oleh tentera Israel tahun ini kebanyakan mereka dalam serbuan. – Agensi


Pertikai tulisan Jawi bukti Dong Jiao Zong tolak kepelbagaian

Oleh Siti Hafidah Abd Ghaffar

BANGI, 10 Jamadilawal 1443H, Rabu – Bukan sesuatu yang pelik apabila Dong Jiao Zong tanpa segan silu menuntut Jabatan Pendidikan Negeri Pahang memperbetulkan susunan tulisan pada papan tanda dua buah Sekolah Jenis Kebangsaan Cina (SJKC) di Pekan.

Sebaliknya, desakan pertubuhan radikal itu seperti sudah dijangka kerana dari dahulu lagi Dong Jiao Zong konsisten menentang pemerkasaan tulisan Jawi.

Namun apa mendukacitakan, kerajaan hingga ke hari ini tidak juga mengambil apa-apa tindakan terhadap mereka – walaupun sudah banyak kali menuntut perkara yang bertentangan dengan Perlembagaan dan budaya negara.

Berikutan itu, Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni melontarkan persoalan berhubung dakwaan pertubuhan radikal itu yang menginginkan kepelbagaian budaya dan bahasa di sekolah vernakular.

Ini kerana hakikatnya, tuntutan agar tulisan Jawi diletakkan paling bawah pada papan tanda SJKC membuktikan bahawa Dong Jiao Zong tidak menerima kepelbagaian.

“Dong Jiao Zong yang mendakwa inginkan kepelbagaian budaya dan bahasa di sekolah vernakular, sebenarnya tidak menerima pun kepelbagaian itu pada hakikatnya.

“Bahkan di masa yang sama mereka menolak budaya dan bahasa yang merupakan identiti kebangsaan negara ini,” katanya ketika dihubungi Ismaweb.net.

Justeru, Ustaz Fauzi berpendapat gesaan pertubuhan radikal Cina itu bukan sesuatu yang menghairankan sebaliknya sudah boleh dijangka.

Bahkan beliau turut yakin isu seperti ini tidak akan menemui titik noktah.

“Selagi sekolah vernakular terus dibenarkan di negara ini, selagi itulah tuntutan-tuntutan melampaui batas itu akan berlaku,” katanya.


Hina Jata Negara: Pereka, penerbit buku dipanggil beri keterangan

KUALA LUMPUR, 12 Zulkaedah 1441H, Sabtu – Polis sudah mengambil keterangan pereka gambar dan penerbit buku yang dikaitkan dengan dakwaan penghinaan terhadap Jata Negara bagi membantu siasatan.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata, pereka gambar itu hadir ke Bukit Aman pada Khamis dan rakaman percakapannya diambil oleh Unit Siasatan Jenayah Terkelas (D5) Bukit Aman.

“Penerbit buku itu pula disiasat polis Petaling Jaya. Saya diberitahu dia sudah hadir ke Ibu Pejabat Polis Daerah Petaling Jaya pada 30 Jun,” katanya ketika dihubungi Bernama.

Beliau berkata, polis mungkin memanggil saksi lain bagi melengkapkan siasatan kes berkenaan.

Pada 30 Jun lepas, polis menyerbu sebuah syarikat percetakan di Petaling Jaya dan merampas sejumlah 313 naskhah buku didakwa menghina Jata Negara.

Setakat ini, polis sudah menerima 32 laporan berhubung isu berkenaan dan empat kertas siasatan dibuka mengikut Seksyen 5 Akta Lambang dan Nama 2016, Seksyen 4(1) Akta Hasutan 1948 dan Seksyen 8(1) Mesin Cetak dan Penerbitan 1984 serta Seksyen 233 Akta Komunikasi dan Multimedia 1998. -Bernama


MACSA mahu dokumentasi dakwaan sekatan isu Palestin di media sosial

BANGI, 18 Syawal 1442H, Ahad – Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) mahu mendokumentasi semua dakwaan mengenai sekatan dikenakan ke atas pengguna media sosial susulan menyuarakan pendapat berkenaan situasi rakyat Palestin.

MACSA memberitahu, pihaknya menyokong rakyat Palestin dalam perjuangan mereka untuk mendapatkan kebebasan menentukan nasib sendiri yang kini tidak diperolehi di negara sendiri.

“Penderitaan rakyat Palestin telah disebar luas secara berkesan khususnya melalui media sosial.

“Namun, MACSA memandang serius berkenaan laporan dan dakwaan penapisan maklumat yang telah berlaku di media sosial yang dilaksanakan secara tidak adil dan penuh diskriminasi oleh syarikat gergasi rangkaian media sosial iaitu Facebook, Twitter dan TikTok.

“Kebanyakan dakwaan menunjukkan bahawa syarikat-syarikat ini mengehadkan kebebasan bersuara dengan menghapus dan menghentikan penyebaran komen yang bersifat adil dan atau menutup akaun beberapa individu tanpa alasan rasional melalui proses yang sewajarnya,” katanya dalam satu kenyataan.

MACSA merupakan gabungan masyarakat sivil terbesar yang terdiri daripada pelbagai organisasi di seluruh negara yang berusaha mengetengahkan isu hak asasi manusia untuk proses Semakan Berkala Sejagat (UPR).

Kewujudan MACSA bukan sahaja mengkaji dan mengetengahkan isu-isu hak asasi manusia di Malaysia, tetapi juga mengambil kira kepentingan relativisme budaya berdasarkan konteks tempatan yang kaya dengan budaya dan pelbagai agama.


OIC mesyuarat bincang pencabulan Israel di al-Aqsa

JEDDAH, 17 Jamadilakhir 1444H, Selasa – Pertubuhan Kerjasama Islam (OIC) mengadakan mesyuarat luar biasa, hari ini untuk membincangkan pencabulan negara haram Israel di kompleks Masjid al-Aqsa di Baitulmaqdis Timur yang diduduki, lapor Agensi Berita Anadolu.

Dalam satu kenyataan, organisasi yang berpangkalan di Jeddah itu berkata, pertemuan itu diadakan selepas peningkatan pencerobohan berterusan Israel di kota Al-Quds yang diduduki dan pelanggaran berterusan terhadap Masjid al-Aqsa yang diberkati.

Kumpulan pan-Muslim itu berkata, pertemuan itu akan membincangkan situasi selepas serbuan Menteri Keselamatan Israel, Itamar Ben-Gvir ke pekarangan al-Aqsa di bawah perlindungan Pasukan Pendudukan Israel.

Provokasi Ben-Gvir, kata kenyataan itu, berlaku di tengah-tengah percubaan Israel untuk mengubah status undang-undang dan sejarah Masjid al-Aqsa.

Menteri Israel berhaluan kanan menyerbu kompleks Masjid al-Aqsa minggu lalu di bawah perlindungan polis Israel, mencetuskankecaman dari negara-negara di seluruh dunia, termasuk Jordan, Turkiye, AS Arab Saudi dan Qatar.

Palestin menuduh Israel bekerja secara sistematik untuk Judaise East Jerusalem, di mana al-Aqsa terletak termasuk menghapuskan identiti Arab dan Islam.

Bagi umat Islam, al-Aqsa mewakili tapak ketiga paling suci di dunia. Orang Yahudi, bagi pihak mereka, memanggil kawasan itu sebagai Gunung Kuil, mengatakan ia adalah tapak dua kuil Yahudi pada zaman dahulu.

Israel menduduki Baitulmaqdis Timur semasa Perang Arab-Israel 1967. Ia menggabungkan seluruh bandar pada tahun 1980, dalam satu langkah yang tidak pernah diiktiraf oleh masyarakat antarabangsa. – Agensi


Mesyuarat Khas Parlimen lima hari mulai 26 Julai

BANGI, 24 Zulkaedah 1442H, Isnin – Kerajaan bersetuju menasihati Yang di-Pertuan Agong supaya Mesyuarat Khas Penggal Ketiga Parlimen Ke-14 diadakan selama lima hari bermula 26 hingga 29 Julai dan 2 Ogos ini bagi Dewan Rakyat.

Pejabat Perdana Menteri dalam kenyataan memaklumkan, Dewan Negara pula akan bersidang selama tiga hari bermula 3 hingga 5 Ogos ini.

Jelasnya, mesyuarat itu bertujuan memberi penerangan kepada ahli-ahli Parlimen mengenai Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid.

“Berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen.

“Mesyuarat ini akan diadakan mengikut prosedur operasi standard (SOP) yang akan ditentukan oleh Majlis Keselamatan Negara (MKN) dan Kementerian Kesihatan (KKM),” katanya.

Selain itu katanya, Nota Jemaah Menteri juga telah diedar secara berutus kepada Jemaah Menteri untuk mengambil maklum mengenai perkara berkenaan.


ISMA syor undang-undang khas kekang budaya LGBT

Oleh Athirah Huda Zalhe

BANGI, 1 Ramadan 1444H, Khamis – Gerakan Islam, Ikatan Muslimin Malaysia (ISMA) berpandangan terdapat keperluan untuk kerajaan mewujudkan satu undang-undang khas, bagi mengekang perbuatan mempromosikan budaya songsang di negara ini.

Merujuk penganjuran acara ‘Thai Hot Guy’ – meskipun telah dibatalkan-, ISMA memandang serius usaha berterusan pihak tertentu dalam mempromosikan lesbian, gay, biseksual dan transgender (LGBT) di Malaysia.

Presiden ISMA, Ustaz Suhaib Ar-Rumy Selamat percaya, kelompongan dalam undang-undang sedia ada menyebabkan pihak tidak bertanggungjawab ‘berani’ menganjurkan acara berunsur gaya hidup songsang, terutama di premis milik persendirian.

“Justeru, ISMA berpandangan keperluan kepada satu undang-undang khusus bagi mengekang perkara ini daripada berulang lagi.

“Apatah lagi, seolah-olah pihak tidak bertanggungjawab ini melihat ada kelompongan dalam undang-undang sedia ada, terutama jika penganjuran program seumpama itu dilakukan di tempat milik persendirian,” katanya kepada Ismaweb.net, hari ini.

Terdahulu, penganjur ‘Thai Hot Guy’ bagi majlis pembukaan sebuah bar di Kuala Lumpur dan turut dikaitkan dengan aktiviti LGBT akur untuk membatalkan program yang sepatutnya dijadualkan pada 30 Mac ini.

Keputusan itu dibuat susulan pelbagai kecaman dan reaksi yang diterima daripada seluruh lapisan masyarakat negara ini.

Bahkan, Menteri Pembangunan dan Kerajaan Tempatan, Nga Kor Ming juga memberi jaminan bahawa kerajaan tidak akan sesekali menyokong sebarang penganjuran program LGBT di negara ini.

“Mana-mana pihak yang melanggar dasar kerajaan, mereka akan diambil tindakan mengikut lunas undang-undang yang telah ditetapkan oleh kerajaan,” kata Kor Ming.

Memandang serius ‘janji’ menteri berkenaan, Ustaz Suhaib berharap usaha mengekang sepenuhnya aktiviti dan kegiatan berunsur LGBT di negara ini dapat direalisasikan menerusi kerjasama semua pihak di setiap peringkat.

“Perlunya satu kempen kesedaran bersepadu melalui saluran media massa dan elektronik bagi memperlihatkan kepada masyarakat kesan buruk kegiatan LGBT.

“Pada mereka yang sudah terjebak perlu dibantu untuk kembali kepada kehidupan manusia yang normal dan fitrah.

“Sebaiknya kempen kesedaran itu dilaksanakan oleh pihak kerajaan tanda seriusnya mereka dalam menangani isu ini dari akar umbi,” katanya.


Pengundi bukan Melayu tidak perlu takut dengan PAS

BANGI, 22 Safar 1445H, Jumaat – Pengundi bukan Melayu di Johor perlu mengetepikan sentimen ketakutan terhadap Perikatan Nasional (PN), terutama PAS dalam Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram, esok.

Ahli Majlis Pimpinan Tertinggi (MPT) Bersatu, Datuk Seri Mohamed Azmin Ali berkata, ketakutan itu sepatutnya dialihkan kepada golongan perompak dan individu yang tidak jujur dalam memimpin negara.

Beliau menyeru pengundi bukan Melayu untuk melihat pentadbiran PAS di Kelantan selama lebih empat dekad, di mana masyarakat berbilang kaum dapat menjalani kehidupan seperti biasa, malah tidak terpalit kes rasuah membabitkan pimpinan kerajaan negeri itu.

“Sekarang di Kedah, Perlis tidak ada satu pun amalan rasuah dan salah guna kuasa yang telah dilakukan oleh PN khususnya PAS di negeri Kelantan dan juga Terengganu.

“Orang-orang Cina dan India juga hidup aman, makmur dan harmoni di Kelantan dan Terengganu. Kalau mereka boleh lakukan di dua buah negeri ini, insya-Allah calon PN di Simpang Jeram dan juga di Pulai pastinya akan berpegang kepada prinsip dan idealisme,” katanya dalam ceramah Grand Finale PN Simpang Jeram, malam tadi.

Azmin yang juga bekas Menteri Besar Selangor itu menegaskan, perjuangan PN adalah jelas untuk mengangkat martabat umat dan seluruh bangsa Malaysia di negara ini.

Bukan setakat itu, beliau berkata, PN sudah diuji dan teruji berjaya menguruskan negara, meskipun berdepan situasi tidak terjangkau seperti pandemik COVID-19.

Katanya, pengiktirafan Bank Dunia terhadap kedudukan tertinggi Malaysia di Asia Tenggara dalam menangani COVID-19 adalah bukti kemampuan PN yang dipimpin Tan Sri Muhyiddin Yassin menjaga kepentingan semua kaum.

“Kita bersyukar kerana PN telah diuji dan kita teruji, kalau dalam keadaan unprecedented (belum pernah berlaku sebelum ini) pun berjaya menguruskan ekonomi dengan baik, menyelamatkan rakyat Malaysia keseluruhannya,” katanya.


Catatan awal tentang PRN Melaka

BOLEHKAH Ketua Menteri yang telah hilang majoriti menasihatkan Yang di-Pertua Negeri untuk membubarkan DUN? Ini isu Perlembagaan yang perlu diteliti.

2. Kes Melaka ini tidak boleh disamakan dengan tindakan Yang di-Pertua Negeri Sabah membubarkan DUN selepas menerima nasihat dari Ketua Menteri kerana pada ketika nasihat diberi, Ketua Menteri masih memiliki majoriti yang sah.

3. Ramai juga yang tidak bersetuju dengan pembubaran ini kerana kita masih melawan COVID-19. Sepatutnya yang berlaku ialah parti atau gabungan yang mempunyai majoriti diberi peluang untuk menubuhkan kerajaan baharu.

4. Di Perak, DUN tidak dibubarkan apabila MB Pakatan menasihatkan Sultan untuk membubarkannya. Jadi, apa perlunya diadakan PRN dalam keadaan sekarang tanpa memberikan peluang kepada majoriti PH-Plus membentuk kerajaan?

5. Lagipun, tempoh pilihan raya hanya tinggal satu tahun tujuh bulan sahaja lagi. Tidak bolehkah kita tunggu tarikh itu?

Apa yang menarik untuk dilihat dalam PRN Melaka?

i. PRN ini adalah ujian bagi semua parti untuk menguji sokongan masing-masing.
ii. Menarik untuk tahu bagaimana menteri dan parti dalam gabungan kerajaan Keluarga Malaysia berkempen.
iii. Bagaimanakah parti-parti dalam gabungan kerajaan Pusat sekarang akan bertanding? Apakah kerusi dibahagikan sesama mereka antara UMNO, Bersatu dan PAS atau bertanding sesama sendiri?
iv. Bagaimana kepemimpinan PH di bawah DSAI? Apakah akan bertanding atas tiket parti masing-masing atau lambang PH atau juga bertanding sesama sendiri?

Pesanan kepada rakyat

6. Inilah masanya untuk kita memilih wakil yang ada kredibiliti dan yang memikirkan kebajikan rakyat.

7. Pilihlah calon sesuai yang dapat memberikan manfaat kepada kita—rakyat, bukannya kepada mereka—wakil rakyat.

8. Kuasa di tangan kita sekarang. Tunjukkan kuasa rakyat. Ajar pemimpin dan ADUN, apakah betul tindakan mereka selama ini atau sebaliknya?

Komen saya

9. Saya tidak bersetuju dengan pembubaran DUN kerana ia memberikan risiko dan ancaman kepada rakyat, namun melihat kepada keangkuhan pemimpin sekarang, biarlah rakyat kembali memilih wakil mereka yang betul.

10. Saya tidak suka tindakan yang ‘double standard’. Jika di beberapa negeri sebelum ini berlaku pertukaran kerajaan tanpa perlunya pilihan raya kecil, mengapa perlu di Melaka dalam keadaan kita baharu hendak lega dari ancaman COVID-19 ini?

11. Pilihan raya memakan kos. Saya fikir jika dapat dielakkan, alangkah bagusnya wang itu digunakan untuk menjaga kebajikan rakyat.

Harapan

12. Pembubaran telahpun berlaku. Terima sahajalah dengan hati terbuka dengan niat untuk kita memilih kerajaan terbaik dan meraikan demokrasi.

13. Harapnya COVID-19 tidak merebak lagi. Jika meningkat lagi akibat PRN ini, janganlah lagi ada PKP Diperketatkan dan seumpama dengannya. Rakyat sudah bosan.

Prof Datuk Dr Mohammad Agus Yusoff


Ordinan Darurat tetap perlu dibentang di Parlimen

BANGI, 16 Zulhijjah 1442H, Isnin – Meskipun Ordinan Darurat yang dibuat ketika Proklamasi Darurat telah dibatalkan, kerajaan masih perlu membentang dan mengundinya untuk kelulusan secara retrospektif.

Tindakan itu penting bagi akauntabiliti dan semak imbang mengenai keberkesanan dan ketelusan pelaksanaan ordinan ini sepanjang tempoh darurat yang lalu.

Selain itu, Ketua Penerangan Barisan Nasional (BN) Selangor, Isham Jalil berkata, ia juga penting bagi memastikan jika terdapat elemen salah guna kuasa semasa tempoh darurat tidak terlepas begitu sahaja.

“Kerajaan perlu bertanggungjawab,” katanya.

Terdahulu, kerajaan memutuskan untuk tidak akan menasihati Yang di-Pertuan Agong untuk menyambung Proklamasi Darurat sebaik sahaja tamat pada 1 Ogos ini.

Perkara itu dimaklumkan Menteri di Jabatan Perdana Menteri (Parlimen dan Undang-Undang), Datuk Takiyuddin Hasan di mana perkara itu telah diputuskan pada 21 Julai lalu.

Terkejut dengan pengumuman itu, Isham berkata, selama lima hari dari tarikh tersebut rakyat sama sekali tidak mengetahuinya dan penguatkuasaan ordinan selama lima hari lalu tidak sah.

Beliau percaya kerajaan membatalkan Ordinan Darurat kerana tahu tidak akan dapat melanjutkan lagi darurat berikutan YDPA dan rata-rata rakyat serta banyak pihak tidak setuju.

“Dan juga kerana mereka (kerajaan) takut untuk bahas dan undi untuk meluluskan Ordinan Darurat ini di Parlimen seperti yang termaktub dalam Perlembagaan.

“Sebab jika mereka bahas dan undi usul ini, besar kemungkinan mereka akan kalah dan Perdana Menteri Muhyiddin perlu letak jawatan.

“Jadi sebelum mereka kalah undi Ordinan Darurat ini, mereka fikir baik mereka batalkan dulu supaya mungkin ia tidak lagi perlu dibahas dan diundi,” katanya.


Rejim Zionis terus serang Gaza, 119 nyawa terkorban

BAITULMAQDIS, 2 Syawal 1442H, Jumaat – Serangan negara pengganas Israel ke atas Semenanjung Gaza yang dikepung telah mengorbankan 10 lagi rakyat Palestin pada hari ini menjadikan angka kematian meningkat kepada 119 orang.

Kementerian Kesihatan Gaza yang mengesahkan perkara itu memaklumkan, kematian tersebut termasuk 31 kanak-kanak dan 19 wanita.

Dalam satu kenyataan, kementerian itu berkata, jumlah yang cedera meningkat kepada 830 orang.

Pesawat perang Israel pada hari Jumaat meneruskan serangan udara di Semenanjung Gaza yang dikepung selepas berhenti selama dua jam.

Pada serangan awal pagi waktu tempatan, jet pejuang mensasarkan beberapa tempat, termasuk bengkel besi yang terletak di kejiranan Zaitun di Gaza.

Keadaan semakin tegang di kawasan Sheikh Jarrah di Baitulmaqdis Timur dan di Masjid Al-Aqsa serta Gerbang Damsyik sejak awal bulan Ramadan ekoran tindakan tentera Israel dan penduduk haram Yahudi yang menyerang penduduk Palestin.

Bahkan ketegangan di Baitulmaqdis Timur berpindah ke Gaza selepas gerakan penentangan Palestin di sana berikrar untuk membalas serangan Israel terhadap Masjid Al-Aqsa dan Sheikh Jarrah sekiranya mereka tidak berhenti.

Israel menduduki Baitulmaqdis Timur – di mana terletaknya Al-Aqsa – ketika perang Arab-Israel 1967.

Negara pengganas itu menjarah seluruh bandar pada tahun 1980 dalam gerakan yang tidak pernah diakui oleh komuniti antarabangsa. – Agensi


Pergerakan rentas negeri masih tak dibenarkan

KUALA LUMPUR, 11 Ramadan 1442H, Jumaat – Kerajaan kekal tidak akan membenarkan pergerakan rentas negeri berikutan ia adalah salah satu penyebab peningkatan kes positif harian COVID-19 di negara ini.

Menteri Kanan (Keselamatan) Datuk Seri Ismail Sabri Yaakob berkata perkara itu diputuskan oleh mesyuarat Jawatankuasa Teknikal COVID-19 hari ini.

Katanya beliau sedia maklum keputusan ini sudah tentu tidak disukai rakyat, namun ia perlu diambil untuk menyekat penularan pandemik berkenaan.

“Di negara-negara lain tengok peningkatan kes yang berlaku. Di India kini rekodkan kes positif COVID-19 lebih 200,000 kes sehari melonjakkan angka positif keseluruhan melepasi 14 juta. Di ibu negara New Delhi puluhan hotel dan dewan perkahwinan ditukar menjadi pusat menempatkan pesakit COVID-19.

“Sudah pasti kita tidak mahu Malaysia jadi seperti itu. Jadi sekali lagi saya tekankan, supaya tingkatkan kawalan kendiri dan patuhi SOP, kita jaga kita,” katanya dalam sidang media mengenai perkembangan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) di sini hari ini.

Ismail Sabri yang juga Menteri Pertahanan berkata sejak 20 Dis 2020 hingga 20 April lepas, 38 kluster rentas negeri melibatkan 5,471 kes secara keseluruhan direkodkan dengan bulan ini sahaja tujuh kluster rentas negeri membabitkan 423 kes dilaporkan.

Katanya Kementerian Kesihatan (KKM) juga pernah merekodkan kes kluster tertinggi iaitu Kluster Pasai dengan 2,693 kes, berpunca daripada seorang warga Sarawak yang balik ke kampung pada waktu Krismas sehingga COVID-19 menular ke seluruh Sarawak.

Menurutnya di Kelantan pula sejak 7 Dis tahun lepas, 10 kluster rentas negeri telah direkodkan dengan sebahagiannya masih aktif sehingga kini dan menjangkiti beberapa generasi.

“Kluster rentas negeri ini bukan sahaja mengakibatkan penularan jangkitan COVID-19 kepada kawasan zon hijau, malah aktiviti seperti pulang ke kampung menghadiri majlis-majlis sosial juga meningkatkan risiko jangkitan kepada golongan rentan seperti warga emas dan kanak-kanak,” katanya.

Ditanya sama ada Malaysia kini telah memasuki gelombang keempat penularan COVID-19, Ismail Sabri berkata negara masih berada di gelombang ketiga fasa dua.

Sementara itu, Ismail Sabri berkata 140 individu dikompaun manakala 19 lagi direman semalam atas kesalahan ingkar prosedur operasi standard (SOP) dengan kesalahan tidak mendaftar masuk premis mencatatkan jumlah tertinggi melibatkan 62 individu, diikuti tidak memakai pelitup muka (39), tidak menjaga penjarakan fizikal (10) dan lain-lain (48).

Selain itu, katanya 56 pendatang tanpa izin ditahan dan 10 kenderaan darat dirampas dalam Op Benteng di seluruh negara semalam. – Bernama


Pemberhentian vaksin Sinovac tiada kaitan soal keberkesanan

PUTRAJAYA, 7 Zulhijjah 1442H, Sabtu – Pemberhentian pemberian vaksin Sinovac dalam Program Imunisasi COVID-19 Kebangsaan (PICK) adalah kerana pembekalannya telah selesai dan tiada kaitan dengan soal keberkesanannya, kata Menteri Penyelaras PICK Khairy Jamaluddin.

Beliau berkata Pharmaniaga Bhd telah selesai membekalkan 12 juta dos vaksin keluaran China itu lebih awal daripada jadual asal kepada kerajaan.

“Kami akan menerima keseluruhan penghantaran (vaksin Sinovac) pada hujung bulan ini,” kata Khairy yang menolak spekulasi pemberhentian vaksin Sinovac dalam PICK berkaitan dengan soal keberkesanannya.

Pharmaniaga dalam kenyataan medianya memaklumkan proses pembekalan vaksin Sinovac untuk PICK telah selesai dengan kelompok dos terakhir akan dibekalkan pada 21 Julai ini. Kontrak Pharmaniaga adalah membekalkan sebanyak 12 juta dos vaksin Sinovac secara pengisian dan pembotolan dalam tempoh tujuh bulan iaitu antara Mei dan November 2021.

Khairy dalam sidang media perkembangan PICK secara maya bersama Menteri Kesihatan Datuk Seri Dr Adham Baba berkata kerajaan memutuskan untuk menggunakan vaksin Pfizer-BioNTech bagi PICK mulai bulan depan manakala stok simpanan Sinovac hanya dikhususkan untuk mereka yang mempunyai alahan terhadap vaksin lain.

“Untuk tujuan itu, kerajaan telah menempah tiga juta dos vaksin Sinovac untuk dijadikan stok simpanan. Tempahan ini akan diterima akhir Julai atau awal Ogos ini,” katanya.

Sehingga kini, negara telah menerima 6.66 juta bekalan vaksin jenis Pfizer-BioNTech termasuk kira-kira satu juta dos yang disumbangkan oleh kerajaan Amerika Syarikat baru-baru ini.

Mengenai laporan media antarabangsa berhubung sekatan eksport vaksin AstraZeneca yang dikilangkan di Thailand, Khairy berkata beliau akan mengadakan perbincangan secara dua hala dengan negara jiran itu bagi memastikan tiada gangguan bekalan vaksin berkenaan ke Malaysia.

Bagaimanapun, katanya, negara telah bersiap sedia dengan pelan alternatif sekiranya kerajaan Thailand menyekat eksport bekalan vaksin AstraZeneca keluaran negara Gajah Putih itu.

“Kami mempunyai pelan B iaitu meningkatkan pembelian vaksin Sinovac kerana kita sudah mempunyai fasiliti secara pengilangan di Malaysia (Pharmaniaga). Jadi Pharmaniaga tahu jika ada sebarang keperluan mendesak, kita akan memaklumkan kepada mereka untuk membekalkan kepada kerajaan Persekutuan,” katanya. – Bernama


Penyewa premis MARA dikecuali bayar sewa tiga bulan

KUALA LUMPUR, 26 Zulhijjah 1442H, Khamis – Kesemua penyewa perniagaan di premis Majlis Amanah Rakyat (MARA) akan dikecualikan bayaran sewa selama tiga bulan bermula Julai hingga September 2021.

Pengerusinya, Datuk Azizah Mohd Dun berkata, ini bagi membantu usahawan yang terjejas akibat penularan pandemik COVID-19 dan dalam masa yang sama menyokong usaha kerajaan di bawah Pakej Perlindungan Rakyat dan Pemulihan Ekonomi (PEMULIH).

“Inisiatif tambahan ini adalah untuk membantu usahawan meneruskan kelangsungan perniagaan mereka dan bangkit semula setelah terjejas akibat krisis pandemik yang melanda.

“Kita mahu memperkukuhkan keyakinan, merangsang pertumbuhan, melindungi pekerjaan serta meningkatkan semula ekonomi usahawan Bumiputera untuk terus kekal dan bersaing semula dalam pasaran perniagaan mereka,” katanya dalam satu kenyataan.

Sebelum ini, Perdana Menteri Tan Sri Muhyiddin Yassin mengumumkan pemberian diskaun 30 peratus ke atas sewaan premis perniagaan MARA bagi tempoh enam bulan bermula Julai di bawah Pakej PEMULIH, dan menyasarkan lebih 5,700 penyewa menerima manfaat daripada inisiatif tersebut.

Azizah berkata, seiring dengan pengumuman tersebut, MARA juga telah memutuskan untuk menambah insentif dengan mengecualikan bayaran sewa premis bagi tempoh tiga bulan bermula Julai hingga September 2021 dan seterusnya pemberian 30 peratus diskaun sewaan untuk tiga bulan berikutnya.

Sehubungan itu, katanya, sebanyak 5,913 penyewa akan menikmati insentif ini dengan nilai keseluruhan sebanyak RM14.89 juta. – Bernama


Lelaki tunjal kepala pemandu wanita dipenjara 9 hari kerana tampar pelayan restoran

CAMERON HIGHLANDS, 27 Zulkaedah 1444H, Jumaat – Seorang lelaki yang sebelum ini dipenjara tujuh hari kerana mengasari seorang pemandu wanita di Lata Iskandar di sini, dikenakan hukuman penjara sembilan hari pula oleh Mahkamah Majistret hari ini, atas dua pertuduhan menampar pelayan restoran.

Majistret Qasiratuljannah Usmani Othman turut menjatuhkan hukuman denda RM1,000 bagi setiap pertuduhan ke atas Mohammad Zaim Faiz Tarmizi, 29, selepas mengaku bersalah atas dua pertuduhan yang dibacakan secara berasingan, dan dipenjara sembilan hari lagi jika gagal membayar denda berkenaan.

Mahkamah menjatuhkan hukuman penjara sembilan hari bagi setiap pertuduhan ke atas tertuduh, namun ia berjalan serentak bermula dari tarikh tangkapan iaitu semalam.

Penyelia mesin itu didakwa dengan sengaja menyebabkan kecederaan ke atas V. Dennis Pillai, 23, di Restoran Glory 78 Steamboat Snack Corner (Bamboo Biryani) Tanah Rata di sini, pada kira-kira 4.20 petang, 4 Jun.

Mohammad Zaim Faiz turut didakwa dengan sengaja menyebabkan kecederaan ke atas warga asing, Samir Das di masa dan tempat yang sama.

Kedua-dua pertuduhan dikemukakan mengikut Seksyen 323 Kanun Keseksaan (Akta 574) yang memperuntukkan hukuman penjara maksimum setahun atau dengan denda yang boleh sampai RM2,000 atau kedua-duanya jika sabit kesalahan.

Timbalan Pendakwa Raya S. Punitha memohon Mohammad Zaim Faiz dikenakan hukuman setimpal bagi memberi ganjaran, selain kes telah menjadi tular.

Lelaki yang tidak diwakili peguam itu, bagaimanapun dalam keadaan sebak merayu supaya hanya dikenakan hukuman denda minimum, kerana isterinya akan bersalin pada hujung bulan ini selain mempunyai seorang anak kecil.

Beliau turut mengakui telah insaf dan berjanji  untuk tidak mengulangi kesalahan sama pada masa hadapan.

Mengikut fakta kes, Mohammad Zaim Faiz memaki hamun dengan kata-kata kesat memarahi kedua-dua mangsa, kerana makanan yang dipesan lambat sampai dan menampar Samir Das sebanyak dua kali di pipi kiri dan menampar kedua-dua pipi Dennis Pilai sebanyak empat kali.

Pada 9 Jun, Mahkamah Majistret Tapah menjatuhkan hukuman penjara tujuh hari ke atas lelaki itu yang mengasari seorang pemandu wanita dalam insiden di Lata Iskandar, yang tular baru-baru ini. – Bernama


81 maut jambatan gantung runtuh di Gujarat

GUJARAT, 5 Rabiulakhir 1444H, Isnin – Sekurang-kurangnya 81 orang terkorban selepas jambatan pejalan kaki di Gujarat, barat India runtuh semalam.

Pihak berkuasa berkata, lebih 150 orang berada di jambatan gantung di atas Sungai Machchhu di bandar Morbi ketika kejadian.

Video yang dirakam menunjukkan mangsa-mangsa yang terselamat terpaksa berpaut pada tali jambatan yang gantung dengan sebahagiannya tenggelam.

Jambatan sepanjang 230 meter itu dibina ketika pemerintahan British pada abad ke-19.

Ia telah ditutup untuk pengubahsuaian selama enam bulan dan dibuka semula kepada orang ramai minggu lepas.

Perdana Menteri India, Narendra Modi yang berada di Gujarat dalam lawatan tiga hari berkata, beliau telah mengarahkan ketua menteri negeri untuk segera menggerakkan pasukan operasi menyelamat.

Kerajaan negeri telah membentuk pasukan penyiasat khas lima anggota untuk menjalankan siasatan berhubung insiden itu.

Insiden itu berlaku sebelum pilihan raya di Gujarat yang dijangka diadakan menjelang akhir tahun, dengan penggal semasa parti pemerintah Modi berakhir pada Februari 2023. – Agensi


Ceroboh tanah: PEMBELA serah memorandum kepada MB Pahang

KUANTAN, 2 Rabiulakhir 1442H, Rabu – Pertubuhan-Pertubuhan Pembela Islam (PEMBELA) hari ini menyerahkan memorandum bantahan rakyat berhubung isu pencerobohan tanah dan hutan di negeri Pahang kepada Pejabat Menteri Besar.

Terdahulu, gabungan pertubuhan bukan kerajaan (NGO) berkenaan menyerahkan memorandum sama kepada Pejabat Suruhanjaya Pencegahan Rasuah Malaysia (SPRM) negeri serta Jabatan Perhutanan Pahang.

Memorandum itu mengandungi tujuh tuntutan secara asasnya mendesak kerajaan negeri bersama-sama SPRM, serta Jabatan Perhutanan Pahang bertindak tegas tanpa kompromi dan tidak ‘double standard’ kepada pengkhianat serta penceroboh tanah kerajaan.

PEMBELA turut menggesa kerajaan negeri mendesak Jabatan Perhutanan bertindak tegas merampas kembali tanah-tanah yang telah diceroboh tanpa memberikan sebarang ganti rugi seperti yang dituntut oleh pihak penceroboh.

Kerajaan negeri juga digesa menyokong memperkasakan program pemutihan tanah tanpa campur tangan orang-orang politik dan pihak berkepentingan.

Selain itu, kerajaan negeri juga digesa membatalkan atau menyemak serta mengkaji semula semua perjanjian konsesi syarikat-syarikat korporat yang telah ditubuhkan sebelum ini yang bersubahat bersama penceroboh dan mengaut keuntungan kepada segelintir pihak yang berkepentingan sahaja.

Pengerusi PEMBELA, Haji Aminuddin Yahaya turut menyatakan tuntutan membatalkan serta-merta pemberian rundingan pajakan tanah pada Royal Pahang Durian Produce – PKPP Sdn Bhd dan diserahkan kembali kepada kerajaan negeri.

Tindakan itu dilihat wajar bagi memastikan isu ini tidak diberikan kepada pihak ketiga.

“… bersama kerajaan negeri memohon Jabatan Perhutanan menggantikan semula Tanah Rizab Melayu dan hutan simpan yang diceroboh atau diteroka oleh mana-mana syarikat pemaju yang mencari keuntungan projek dengan pihak kerajaan negeri Pahang selama ini.

“Ini merupakan langkah pertama, insya-Allah ada langkah-langkah lain yang akan menyusul jika tiada tindakan dibuat,” katanya ketika sidang media di sini hari ini.

Pada masa sama, Haji Aminuddin menegaskan isu berkenaan bukan melibatkan perkauman tetapi berdasarkan undang-undang bahawa tanah kerajaan telah diceroboh.

“Isunya mereka menceroboh masuk secara tidak sah tanah-tanah yang menjadi milik kerajaan. Jadi sebab itu kita terpaksa – atas permintaan rakyat semua bersuara – untuk memberikan satu memorandum kepada Menteri Besar supaya tindakan sewajarnya diambil.

“Kita tidak mahu ada campur tangan unsur-unsur lain. Kita ada juga dengar-dengar mungkin ada campur tangan memberi hak ini kepada pekebun,” katanya.


Rasuah: SPRM tahan CEO, pengarah restoran Cina

PUTRAJAYA, 6 Rejab 1442H, Khamis – Seorang ketua pegawai eksekutif (CEO) dan pengarah syarikat rangkaian restoran Cina terkenal di Malaysia ditahan selepas dipercayai menerima rasuah daripada kontraktor yang melaksanakan pengubahsuaian restoran terbabit.

Kedua-dua suspek berusia 60 tahun dan 37 tahun ditahan Suruhanjaya Pencegahan Rasuah Malaysia (SPRM) lewat petang semalam di sekitar ibu negara.

CEO berkenaan adalah rakyat Hong Kong dan mempunyai taraf pemastautin tetap Singapura.

Sumber memberitahu bahawa dalam proses melantik kontraktor bagi projek mengubahsuai enam buah restoran di beberapa negeri, CEO terbabit telah mengarahkan setiap kontraktor memberi komisen sebanyak 15 peratus daripada harga kontrak.

“Semua pembayaran itu kemudian dimasukkan ke dalam akaun syarikat lain milik seorang pengarah syarikat yang turut ditahan SPRM,” katanya seperti dilapor Sinar Harian.

Kedua-dua suspek telah ditahan reman selama lima hari bermula Khamis sehingga Isnin depan.

Sementara itu, Timbalan Ketua Pesuruhjaya Operasi SPRM, Datuk Seri Ahmad Khusairi Yahaya mengesahkan tangkapan itu dan siasatan dilakukan di bawah seksyen 16 Akta Suruhanjaya Pencegahan Rasuah Malaysia.


Kerana ego politik Melayu terus berpecah

Oleh Athirah Huda Zalhe

BANGI, 16 Rabiulakhir 1444H, Jumaat –  Perpecahan yang berlaku di dalam politik Melayu mungkin menyebabkan tiada mana-mana parti yang kuat untuk membentuk kerajaan stabil selepas Pilihan Raya Umum Ke-15 (PRU15).

Lebih mendukacitakan apabila hubungan pemimpin-pemimpin utama di dalam parti Melayu sendiri tidak baik sehingga akhirnya mereka memutuskan membawa haluan masing-masing dalam menghadapi pilihan raya.

Maka, tidak mustahil negara akan mengulangi sejarah selepas PRU14 lalu apabila parti berpecah mula mencari antara satu sama lain dan tawar-menawar demi menarik sokongan, kata bekas Ahli Parlimen Ketereh, Tan Sri Annuar Musa.

“Pada masa ini semua orang tak boleh berbaik dengan semua orang. Tun Mahathir tak boleh berbaik dengan Tan Sri Muhyiddin, Muhyiddin tak berbaik dengan Datuk Seri Zahid, Zahid dengan PAS dan Datuk Seri Anwar dengan Tun Mahathir.

“Jadi saya tak faham politik sebegini adakah kerana kita nak menjaga ego peribadi atau nak menjayakan pembinaan bangsa dan negara, dan ini tidak terhad kepada UMNO.

“Semua orang nampaknya mempunyai ego masing-masing dan akhirnya kita masuk PRU dalam masing-masing bawa hal sendiri,” katanya dalam temubual Kerusi Panas di TV Pertiwi, malam tadi.

Menurut Annuar, beliau percaya kekalahan teruk pada PRU14 adalah disebabkan daripada perpecahan dalam politik Melayu di negara ini.

Sebagai pejuang politik, beliau mengimpikan untuk melihat parti-parti Melayu bergabung dan orang Melayu bersatu sebelum PRU15.

“Sebab dalam negara ini terasnya adalah orang Melayu dan umat Islam yang bersatu dan kemudiannya orang Melayu dan umat Islam yang menerima kehadiran kaum dan agama lain.

“Politik bukan sahaja berprinsipkan pada ta’awun, muafakat dan kerjasama, tetapi juga berasaskan ta’ayush dan ia dianjurkan oleh Rasulullah sebaik-baik contoh bagaimana kita nak menguruskan manusia,” katanya.

Pautan Kerusi Panas;


Parti politik Melayu perlu ketepikan kepentingan diri demi agama, bangsa

POLITIK Malaysia bercelaru disebabkan Melayu-pribumi-muslim sebagai penduduk majoriti gagal mentafsirkannya mengikut mata hati, prinsip qada’ dan qadar dan dari aspek takdir Allah SWT.

2. Pertama, tanya diri kita kenapa PH muncul. Bukankah untuk kalahkan BN yang menyimpang jauh dari perjuangan asal untuk agama, bangsa dan tanah air dalam konteks negara yang berbilang keturunan?

3. Kemudian, tanya kenapa PH tumbang? Bukankah sebab setelah mencapai misi menyelamatkan Malaysia dari cengkaman kleptokrasi, PH mula digugat sengketa dalaman akibat jawatan PM. Dan juga sebab sesetengah komponen PH mula mengancam keselamatan jati diri Malaysia dan keselamatan sosioekonomi peribumi?

4. Lepas itu kita kaji kenapa Tun Dr Mahathir Mohamad letak jawatan PM dan BERSATU tinggalkan gabungan PH. Bukankah ini takdir Allah untuk menyelamatkan Malaysia daripada kehancuran akibat politik yang tidak stabil, akibat jati diri nasional yang diancam oleh gelagat sesetengah komponen PH, dan akibat sosioekonomi peribumi yang juga terancam oleh gelagat yang sama.

5. Jadi, cuba kita guna mata hati untuk kaji semua perkembangan ini dalam konteks takdir serta kekuasaan Allah untuk selamatkan Malaysia, Melayu-pribumi-muslim dalam konteks negara berbilang keturunan.

6. Oleh itu, kemunculan kerajaan PN juga perlu dikaji dengan mata hati dalam konteks takdir dan kekuasaan Allah.

7. Jika ini boleh diterima oleh seluruh khalayak politik Melayu-pribumi-muslim, maka apa yang perlu di lakukan adalah untuk mengukuhkan PN.

8. Ini boleh dilakukan jika semua parti politik Melayu-pribumi-muslim memberikan sokongan penuh kepada PN dan sanggup mengenepikan semua kepentingan diri, demi agama,bangsa dan tanahair.

9. Kerenah untuk menumbangkan PN menerusi omong-omong kosong seperti dakwaan kononnya sebuah parti tertentu mempunyai jumlah yang cukup untuk membentuk kerajaan Persekutuan adalah tindakan yang tak perlu di alu-alukan.

Sebaliknya dalam keadaan negara sedang diancam pancaroba COVID-19 ini, seluruh parti politik Malaysia perlu memikirkan soal menyelamatkan nyawa dan kehidupan rakyat tanpa mengira kaum dan agama.

10. Jika ini boleh di lakukan ia mencerminkan kesanggupan parti politik Malaysia menerima takdir dan prinsip ketuhanan dalam perjalanan politik negara pada ketika kita dicengkam pancaroba.

11. Dalam pancaroba dan sewaktu kita sedang di duga, penyatuan hati dan jiwa adalah penting untuk menjamin nyawa dan kehidupan rakyat Malaysia. Kini masanya untuk kita memulakan langkah perjuangan yang selaras dengan ajaran dan tuntutan Allah.

12.Berhentikan tindakan ugut mengugut antara kita sesama kita. Mandat politik daripada rakyat jangan dikhianati semata mata untuk memenuhi nafsu peribadi kerana ini tidak selari dengan prinsip dan tuntutan Allah SWT.

Datuk Dr Ruhanie Ahmad
Penganalisis Keselamatan


Tidak lapor ujian kendiri punca COVID-19 di Kelantan masih tinggi

KOTA BHARU, 1 Rabiulakhir 1443H, Sabtu – Tahap pematuhan terhadap prosedur operasi standard (SOP) yang longgar dan tidak melaporkan keputusan ujian kendiri menerusi aplikasi MySejahtera antara punca kes COVID-19 di Kelantan masih meningkat, kata Menteri Kesihatan, Khairy Jamaluddin.

Beliau berkata, bagi mengelak penularan COVID-19 dalam komuniti berlaku, orang ramai diingatkan supaya segera melaporkan keputusan ujian kendiri walaupun keputusannya negatif, dan terus mematuhi SOP ditetapkan.

“Saya lihat kompaun di Kelantan paling tinggi, mungkin disebabkan penguat kuasa aktif atau SOP kurang dipatuhi. Oleh itu, kita minta kerjasama semua pihak supaya pelaksanaan pematuhan SOP ditingkatkan di negeri ini,” katanya.

Beliau berkata demikian dalam sidang media selepas melawat Hospital Raja Perempuan Zainab II (HRPZ II), hari ini, yang turut dihadiri Ketua Setiausaha Kementerian Kesihatan (KKM) Datuk Mohd Shafiq Abdullah dan Ketua Pengarah Kesihatan Tan Sri Dr Noor Hisham Abdullah.

Setakat hari ini Kelantan mencatatkan 398 kes baharu COVID-19 menjadikan jumlah kumulatif kes mencecah 141,665. – Bernama


PAS sangkal dakwaan membisu isu pemimpin PH berbanding UMNO, BN

BANGI, 17 Muharam 1444H, Isnin – PAS membidas sesetengah pihak yang mendakwa parti itu menjadi ‘bisu’ setiap kali isu melibatkan pimpinan Pakatan Harapan (PH) yang dibangkitkan di Dewan Rakyat, sebaliknya lebih ‘semangat’ membahaskan kepimpinan UMNO dan Barisan Nasional (BN).

Ketua Pemuda PAS, Ahmad Fadhli Shaari menegaskan, PAS tidak diajar untuk bekerja menyebarkan persepsi dan fakta tidak jelas, tetapi apa dituntut ialah membawa kes-kes berkenaan ke siasatan yang adil, telus serta mempunyai punca kuasa jelas.

“Apabila ia didakwa di mahkamah, serahkan kepada mahkamah. Seseorang yang belum didapati bersalah tidak boleh dikatakan bersalah, itu prinsip.

“Untuk rekod, saya pernah bangkitkan di Dewan Rakyat berhubung isu pembelian banglo bekas Ketua Menteri Pulau Pinang, Lim Guan Eng pada Ogos 2020,” katanya dalam kenyataan, hari ini.

Bahkan Ahli Parlimen Pasir Mas itu menjelaskan, beliau sendiri pernah mempertikai kenyataan Guan Eng pada 2018 semasa Ahli Parlimen Bagan itu menjadi Menteri Kewangan berhubung faktanya mengatakan Kelantan tidak mampu membayar gaji kakitangan.

“Terbaru apabila Lim Guan Eng bangkit di Dewan Rakyat dua minggu lepas mempertikaikan kenyataan menteri agama dalam isu Oktoberfest dan Bon Odori, saya juga bangkit mengajukan soalan tambahan dalam masa yang sama membantah fakta yang dibawa oleh Ahli Parlimen Bagan tersebut.

“Ini belum mengambil kira perbahasan yang menyentuh isu-isu lain melibatkan pimpinan PH dan juga perbahasan Ahli-Ahli Parlimen PAS yang lain di Dewan Rakyat yang sentiasa menyentuh isu-isu integriti,” tegas beliau lagi.

Beliau pada masa sama melahirkan rasa hairan kenapa pengikut-pengikut parti tertentu sangat ‘trigger’ dengan isu-isu yang melibatkan duit rakyat.

Malah, beliau menjelaskan, adakah apabila dibangkitkan isu-isu seperti itu secara automatik pemimpin parti mereka akan dianggap terlibat.

Mengulas lanjut, Ahmad Fadhli menjelaskan keadaan sama berlaku apabila melibatkan isu kapal tempur pesisir pantai (LCS), PAS telah meminta siasatan yang adil dan membawa isu tersebut ke mahkamah jika ada bukti penyelewengan.

“Tidak timbul lagi nama-nama tokoh tertentu yang didakwa bertanggungjawab. Jika ada pihak lain bangkitkan, jangan dikaitkan dengan PAS kononnya kami turut sama memfitnah.

“Siasatlah dulu. Secara logiknya, mana mungkin perjanjian berat sebelah mengakibatkan RM6 bilion duit rakyat ini dirangka dengan begitu sekali longgar jika tiada pihak membuat keuntungan?,” soalnya lagi.


Israel henti import dari Gaza

BAITULMAQDIS, 19 Safar 1445H, Selasa – Ketua tentera negara haram Israel memberi arahan menghentikan semua import dari Gaza selepas dakwaan cubaan menyeludup bahan letupan.

Kementerian Pertahanan dalam satu kenyataan berkata, pegawai yang mengawal sempadan antara Israel dan kawasan Palestin mengesan beberapa kilogram bahan letupan berkualiti tinggi, tersembunyi dalam penghantaran pakaian yang dibawa oleh tiga trak di persimpangan Kerem Shalom.

Ketua kakitangan tentera, Herzi Halevi, dengan kelulusan Menteri Pertahanan, Yoav Gallant, mengarahkan penghentian penghantaran komersial dari Gaza ke Israel dan membenarkan pelarasan keselamatan dibuat di persimpangan.

“Penghantaran akan disambung semula mengikut penilaian situasi berikutnya,” katanya.

Kenyataan itu mendakwa, Israel tidak akan membenarkan kemudahan awam dan kemanusiaan bagi tujuan digunakan untuk tujuan ‘keganasan’.

Semenanjung Gaza berada di bawah sekatan Israel sejak Gerakan Perjuangan Islam Palestin (Hamas) merampas kuasa di sana pada 2007.

Persimpangan Kerem Shalom adalah satu-satunya pintu masuk untuk barangan antara kawasan dikepung dan Israel.

Perkembangan pada Isnin tercetus di tengah-tengah ketegangan yang memuncak di Tebing Barat yang diduduki.

Keganasan daripada konflik Israel-Palestin telah melonjak dan meragut nyawa sekurang-kurangnya 225 rakyat Palestin setakat tahun ini.

Menurut data AFP berdasarkan sumber rasmi kedua-dua pihak, sekurang-kurangnya 32 warga Israel, seorang warga Ukraine dan seorang warga Itali turut terbunuh.

Mereka termasuk di pihak Palestin, pejuang serta orang awam dan di pihak Israel serta tiga ahli minoriti Arab. – Agensi


UAE-Israel tandatangani perjanjian R&D COVID-19

ABU DHABI, 26 Zulhijjah 1441H, Ahad – Firma dari Emiriah Arab Bersatu (UAE) dan negara haram Israel menandatangani perjanjian untuk bersama-sama mengembangkan penyelidikan dan kajian mengenai novel coronavirus, lapor agensi WAM.

Perjanjian itu berlaku dua hari selepas perjanjian diplomatik mengejutkan antara UAE dan negara penjajah Israel untuk menormalkan hubungan – yang mendapat tentangan dan kritikan kerana dianggap pengkhianatan terhadap Palestin.

Kesepakatan antara UEA dan Israel juga dikatakan satu peralihan bersejarah yang akan menjadikan negara Teluk Arab ketiga menjalin hubungan diplomatik dengan negara Yahudi.

WAM dalam satu kenyataan berkata, perjanjian komersial strategik antara APEX National Investment (APEX), UAE dan TeraGroup, Israel ditandatangani di Abu Dhabi, semalam.

Pengerusi APEX, Khalifa Yousef Khouri berkata, pihaknya gembira dengan kerjasama ini yang dianggap sebagai perniagaan pertama untuk memulakan dagangan, ekonomi dan kerjasama sektor perniagaan UAE-Israel.

Katanya, perjanjian itu akan memanfaatkan umum menerusi pengukuhan penyelidikan dan kajian COVID-19.

Kedua-dua syarikat itu berharap untuk menghasilkan kit ujian pantas (rapid test) COVID-19.

WAM memetik Pengerusi TeraGroup, Oren Sadiv sebagai berkata, pihaknya kini memeterai perjanjian dengan APEX dan berharap mencapai objektif digariskan bagi manfaat semua pihak dari segi ekonomi

Jun lalu, UAE berkata, dua syarikat swasta dan dua syarikat Israel akan bekerjasama dalam projek perubatan, termasuk memerangi coronavirus baharu.

Dua kontraktor pertahanan Israel pada Julai mengumumkan kerjasama dengan syarikat teknologi yang berpangkalan di Abu Dhabi, Group 42 untuk mengembangkan teknologi bagi membantu memerangi wabak itu. – Agensi


Calon PM: Ismail Sabri lambang muafakat BN, PN dan GPS

BANGI, 10 Muharram 1443H, Khamis – Ahli Parlimen Ketereh, Tan Sri Annuar Musa memaklumkan bahawa Datuk Seri Ismail Sabri Yaakob adalah calon yang sedang dipertimbangkan oleh Yang di-Pertuan Agong sebagai Perdana Menteri ke-9.

Perkara itu dinyatakan Annuar selepas mengesahkan semua Ahli Parlimen Barisan Nasional (BN), PAS, Parti Pribumi Bersatu Malaysia (Bersatu), Gabungan Parti Sarawak (GPS), STAR, PBS dan beberapa wakil rakyat Bebas diarah hadir ke Istana Negara pagi ini.

Beliau berkata, Ismail yang juga Naib Presiden UMNO adalah calon yang mendapat restu UMNO dan BN, selain disokong pelbagai parti sahabat.

Katanya, pemilihan itu melambangkan muafakat, kejujuran, kebersamaan dan politik kesederhanaan serta inklusiviti dalam kalangan parti-parti gabungan BN, PN dan GPS.

“Proses pemilihan sedang berjalan. Penentuan muktamad adalah budi bicara Yang di-Pertuan Agong untuk melantik seorang Ahli Parlimen yang pada hemat baginda berkemungkinan mendapat sokongan majoriti ahli Dewan Rakyat.

“Kita harus bersabar menunggu proses itu yang sedang berjalan sekarang. Semoga dipermudahkan Allah SWT jua,” katanya dalam kenyataan, hari ini.

Sejak awal pagi tadi, Istana Negara menjadi tumpuan media ekoran 114 Ahli Parlimen BN, PN dan GPS dipanggil bagi mengesahkan surat akuan bersumpah (SD) sokongan mereka kepada calon Perdana Menteri.

Pengesahan SD itu sekali gus meredakan kemelut politik negara yang berlaku susulan peletakan jawatan Tan Sri Muhyiddin Yassin selepas mengesahkan tidak lagi mempunyai sokongan majoriti ahli Dewan Rakyat.


KDN warta perintah larangan terhadap tiga penerbitan

PUTRAJAYA, 13 Rabiulakhir 1444H, Selasa – Kementerian Dalam Negeri (KDN) mewartakan Perintah Larangan terhadap tiga penerbitan bertajuk ‘Chelsia Amanda (Berdasarkan Kisah Benar)’, ‘Heartstopper Volume 2’ dan ‘Cekik’ mengikut Seksyen 7(1) Akta Mesin Cetak dan Penerbitan 1984 (Akta 301).

KDN dalam kenyataan hari ini berkata Perintah Larangan itu masing-masing dikeluarkan melalui Warta Kerajaan P.U.(A) 328, P.U.(A) 329 dan P.U.(A) 330 bertarikh 12 Oktober 2022.

Menurutnya perintah itu menetapkan sebarang pencetakan, pengimportan, penghasilan, penghasilan semula, penerbitan, penjualan, pengeluaran, pengelilingan, pengedaran atau pemilikan hasil penerbitan ini dilarang secara mutlak di Malaysia.

“Penerbitan ini dikenakan perintah larangan kerana terdapat kandungan yang mungkin memudaratkan kemoralan,” katanya.

Menurut KDN, kandungan penerbitan ‘Chelsia Amanda (Berdasarkan Kisah Benar)’ memuatkan kandungan berunsur lucah dan tidak bermoral yang bertentangan nilai-nilai budaya serta norma hidup masyarakat Malaysia yang amat menitikberatkan kesopanan.

Kandungan penerbitan bertajuk ‘Heartstopper Volume 2’ dan ‘Cekik’ pula dilihat cuba mempromosikan budaya lesbian, gay, biseksual dan transgender (LGBT) serta berunsur lucah yang melanggar sensitiviti agama dan budaya di negara ini.

KDN berkata, amalan hidup songsang jelas dilarang dan bertentangan dengan semua ajaran agama serta norma hidup masyarakat di negara ini.

Menurutnya, adalah menjadi satu kesalahan sekiranya mana-mana orang mencetak, mengimport, menghasilkan, menghasilkan semula, menerbit, menjual, mengeluar, mengeliling, menawarkan untuk menjual, mengedar atau ada dalam milikannya hasil penerbitan larangan.

Mereka boleh dipenjarakan selama tempoh tidak melebihi tiga tahun atau didenda tidak melebihi RM20,000 atau kedua-duanya seperti yang ditetapkan di bawah Seksyen 8(2) Akta 301.

Orang ramai yang mendapati penerbitan itu masih diedarkan di pasaran boleh membuat aduan kepada Bahagian Penguatkuasaan dan Kawalan KDN sama ada di talian 03-88868047, faks 03-88891682 atau melalui Sistem Pengaduan Awam Bersepadu KDN di laman sesawang http://moha.spab.gov.my.-  Bernama


Papan tanda tulisan Cina, kenapa tidak tahu bahasa kebangsaan?

TINDAKAN beberapa Pemuda Sosialis DAP (DAPSY) Sarawak menampal tulisan Cina pada papan tanda jalan raya jelas memperlihatkan bahawa mereka telah ketandusan idea dalam memperjuangkan agenda parti, sehingga sengaja melakukan provokasi murahan supaya perkara ini menjadi isu, sekali gus membangkitkan sentimen kaum Cina menyokong DAP.

2. Jangan dek kerana terdesak meraih undi bagi menghadapi Pilihan Raya Negeri Ke-12 Sarawak, DAP Sarawak dengan sengaja membangkitkan isu-isu sentimen perkauman bagi tujuan memecah belah perpaduan dan keharmonian pelbagai kaum yang telah lama wujud di negeri Sarawak.

3. Tidak kira rakyat Malaysia dari kaum mana sekalipun, bahasa Melayu adalah bahasa kebangsaan, dan sudah jelas termaktub dalam Perlembagaan Persekutuan.

Silibus pendidikan negara juga menetapkan bahawa bahasa Melayu adalah bahasa kebangsaan yang diajar di sekolah-sekolah dalam negara kita, serta menjadi bahasa yang sepatutnya difahami dan dipertuturkan oleh semua kaum.

Bahasa Melayu juga adalah bahasa perantaraan dalam kalangan rakyat yang cintakan negara Malaysia.

4. Kerajaan wajib mengekalkan hanya satu bahasa sahaja yang digunakan pada papan tanda tanpa sebarang pengecualian.

Perintah itu bukan hanya dikenakan pada papan tanda jalan raya sahaja, malah ia juga harus dikuat kuasakan pada papan tanda iklan dan produk jualan.

Tindakan meletakkan kedudukan bahasa kebangsaan sebagai bahasa utama negara adalah tanda kedaulatan sesebuah negara yang merdeka dan harus dipertahankan dengan bersungguh-sungguh.

5. Kami tidak bersetuju sekiranya kerajaan membenarkan tulisan di papan-papan tanda jalan raya menggunakan perkataan selain bahasa kebangsaan.

Sekiranya ia berlaku, maka negara ini akan menunjukkan kepada dunia luar bahawa meskipun Malaysia telah mencapai kemerdekaan selama 63 tahun, namun masih terdapat rakyatnya yang buta huruf dan tidak tahu membaca tulisan dalam bahasa kebangsaan.

6. Bahasa Melayu adalah bahasa kebangsaan negara kita, maka pembinaan jati diri rakyat juga bergantung kepadanya bagi memupuk semangat perpaduan pelbagai kaum.

7. Justeru, rakyat Malaysia perlu diwajibkan menggunakan bahasa Malaysia sejak awal usia lagi di sekolah rendah dan sekolah menengah serta tiada pengecualian dikenakan sama ada di sekolah kebangsaan mahupun sekolah vernakular.

8. Bahasa kebangsaan telah diguna secara meluas dalam segala bentuk komunikasi termasuk urusan jual beli, tempat kerja, papan tanda, iklan, sari kata rancangan dan drama di televisyen (TV), surat rasmi kerajaan, hatta pada laman web kerajaan.

Maka, tidak patut masih ada lagi yang jahil yang tidak tahu membaca tulisan kebangsaan.

9. Perbuatan menampal tulisan Cina pada papan tanda oleh DAP membuktikan bahawa ramai dari kalangan kaum Cina tidak tahu berbahasa kebangsaan atau berbahasa Melayu.

Pada masa sama, DAP sedang menghina kaum Cina kononnya majoriti daripadanya masih buta huruf atau tidak pandai membaca tulisan Melayu.

Atau adakah ini satu penzahiran kebencian atau sikap rasis melampau Cina cauvinis DAP terhadap segala yang berkait rapat dengan bangsa Melayu?

10. Kesimpulannya, MUAFAKAT mengutuk sekeras-kerasnya tindakan biadab, rasis dan boleh menimbulkan kegusaran kaum oleh sebahagian kaum Cina cauvinis.

Tindakan keras dan tegas perlu diambil bagi mengelakkan negara terjerumus ke dalam kancah peperangan dalaman kelak.

Haji Rashidi Haris
Ketua Media MUAFAKAT
Ketua Komunikasi & Multimedia PEMBELA


Tiada dam untuk wanita yang pakai pelitup muka ketika ihram

MAKKAH, 9 Zulkaedah 1443H, Khamis – Wanita yang memakai pelitup muka ketika berada dalam ihram tidak perlu membayar dam, kata Pengarah Operasi Bimbingan Lembaga Tabung Haji (TH) Tengku Aziz Raja Abdullah.

Beliau berkata ia merupakan keputusan yang dicapai menerusi Muzakarah Haji Peringkat Kebangsaan ke-37 sempena musim haji tahun ini berikutan timbul beberapa persoalan mengenai pemakaian pelitup muka yang dikuatkuasakan oleh kerajaan Arab Saudi ketika ini.

Tengku Aziz berkata, semasa wabak melanda, pemakaian pelitup muka yang diarahkan oleh pihak berkuasa bagi wanita adalah diharuskan dan tidak berdosa.

“Menutup muka dalam masa ihram mengikut hukum asalnya bagi lelaki tiada masalah dan tidak dikenakan dam, bagi wanita jika dia menutup muka maka akan dikenakan dam kerana ia larangan dalam ihram.

“Jadi timbul persoalan apabila musim wabak, sebagaimana yang kita putuskan dalam muzakarah haji iaitu sekiranya pelitup muka itu diarahkan oleh pemerintah dan terpaksa setiap orang mesti memakai pelitup muka kerana wabak maka ketika itu hukumnya akan jadi harus dan tidak dikenakan dam,” katanya.

Tengku Aziz berkata, demikian ketika ditemui pemberita di bangunan penginapan dan pengurusan TH di Abraj Al Janadriah susulan timbul pendapat berbeza berkaitan larangan terkini kerajaan Arab Saudi yang mewajibkan pemakaian pelitup muka di kawasan terbuka dan tertutup.

Dam ialah satu daripada kaedah untuk menyempurnakan ibadah haji dan umrah di atas sebab-sebab tertentu.

Bagi memastikan semua jemaah haji memperoleh maklumat tepat berhubung perkara itu, pihaknya telah mengarahkan semua pembimbing yang bertugas di bawah TH memaklumkannya menerusi sesi kursus serta ceramah di tanah air dan Tanah Suci.

Menurut Tengku Aziz, perkembangan itu mungkin akan berubah dari semasa ke semasa, berdasarkan arahan daripada kerajaan Arab Saudi.

Dalam perkembangan lain, seramai 200 petugas mengadakan majlis tahlil dan bacaan Yasin malam tadi, bagi mendoakan agar urusan menyambut  ketibaan 295 jemaah di Makkah, kira-kira 8 malam ini waktu Arab Saudi dipermudahkan.

Seramai 14,306 jemaah Malaysia akan menunaikan haji pada tahun ini dengan 48 penerbangan, iaitu yang terakhir pada 2 Julai. – Bernama


Lebih 4.6 juta kes di Amerika Latin

CARACAS, 13 Zulhijjah 1441H, Isnin – Sebanyak 800 kes harian terbaharu COVID-19 telah direkodkan di Venezuela, menjadikan jumlah kes di negara itu melebihi 20,000.

Kerajaan Caracas telah melaksanakan perintah berkurung di negara itu yang kini dilaporkan mempengaruhi sektor ekonomi.

Para pakar turut memberi amaran bahawa wabak itu berada pada fasa paling agresif.

Migran yang kembali ke Venezuela wajib dikuarantin selama 14 hari di pusat perlindungan di sempadan, dan bukannya di negara asal mereka.

Negara Amerika Latin sedang melalui fasa genting dimana penduduk meragui sekiranya langkah-langkah kesihatan yang dilaksanakan kerajaan akan dapat menghalang penularan COVID-19.

Amerika Latin kini telah berubah menjadi medan perang utama bagi melawan wabak itu daripada terus merebak.

Menurut Pertubuhan Kesihatan Seunia (WHO), seramai 4.6 juta orang setakat ini telah dijangkiti virus itu di Amerika Latin. -Agensi